Wanita lakukan ‘transformasi’ wajah agar bekas kekasih menyesal
Oleh KOSMO!

13 Oktober 2021, 7:30 pm
JAKARTA – Seorang wanita di Indonesia menjadi sensasi internet kerana berkongsikan transformasi wajahnya ketika sebelum dan selepas ditinggalkan teman lelaki, lapor laman berita Detik semalam.
Menerusi satu klip video yang dimuat naik di TikTok, pemilik akaun @gendhismo itu menunjukkan wajahnya sebelum disolek sambil mengenang kembali ucapan daripada bekas kekasihnya.
“Ini video pertama saya yang sempat tular dahulu. Hitam dan kamu (bekas kekasih) berasa jijik, bukan? Kita putus sahaja, ya?” demikian tulis wanita itu pada keterangan video tersebut.
Dalam video lama itu, wanita tersebut berambut pendek dan wajahnya kelihatan pucat. Namun, wajahnya kini berubah dengan drastik selepas disolek dengan solekan yang ‘natural’.
Video tersebut menjadi tular dan mendapat perhatian netizen yang meninggalkan pelbagai komen.
“Anda kelihatan sangat cantik dengan gaya rambut sebegitu,” tulis seorang netizen.

“Cantik sangat. Sila buat tutorial mekap,” kata seorang pengguna lain. – AGENSI


Aliran trafik keluar dari Lembah Klang masih lancar dan terkawal
Oleh KOSMO!

13 Oktober 2021, 8:10 pm
PETALING JAYA – Aliran trafik menuju ke Utara, Selatan dan Pantai Timur dari Lembah Klang masih lagi terkawal dan lancar ketika ini.
Menerusi gambar rakaman televisyen litar tertutup (CCTV) yang dikongsi di laman sesawang Lembaga Lebuh Raya Malaysia (LLM), sehingga pukul 8 malam keadaan trafik di Plaza Tol Gombak arah Pantai Timur masih lagi lancar walaupun terdapat penambahan trafik.
Bagi laluan ke negeri sebelah Utara pula, keadaan sama turut dilaporkan di Plaza Tol Jalan Duta yang mana aliran trafik masih lagi lancar dan terkawal ketika ini.
Begitu juga dengan laluan menuju ke Selatan, rakaman CCTV yang dikongsi di laman sesawang itu juga menunjukkan keadaan trafik masih lagi lancar dan terkawal sehingga pukul 8 malam. – K! ONLINE.


Isu Petronas: Wisma Putra gesa Sudan hormati perjanjian
Oleh LUQMAN RIDHWAN MOHAMED NOR

13 Oktober 2021, 6:11 pm
PUTRAJAYA – Kementerian Luar Negeri menggesa kerajaan Sudan agar menghormati Perjanjian Promosi dan Perlindungan Pelaburan Dua Hala yang berkuat kuasa antara Malaysia dan negara tersebut.
Ia susulan tindakan negara tersebut merampas aset Petronas di Kompleks Petronas di Khartoum, bahkan turut dilaporkan mengeluarkan waran tangkap terhadap pengurus negara Petronas di Sudan.
Wisma Putra dalam satu kenyataan berkata, memandangkan Kompleks tersebut menempatkan Kedutaan Besar Malaysia, Kerajaan Sudan juga digesa untuk menghormati status Kedutaan Besar kita sebagai sebuah entiti diplomatik, sebagaimana yang termaktub dalam Konvensyen Vienna mengenai Hubungan Diplomatik 1961.
“Walaupun proses timbang tara yang diaktifkan oleh Petronas telah bermula, kementerian berharap agar isu ini dapat diselesaikan secara baik dalam masa terdekat demi memelihara hubungan akrab yang sedia terjalin antara Malaysia dan Sudan.
“Kementerian juga ingin memaklumkan bahawa semua rakyat Malaysia yang bermastautin di Sudan serta berdaftar dengan Kedutaan Besar kita, berada dalam keadaan selamat,” katanya dalam satu kenyataan hari ini.
Menurutnya, sejak tercetusnya isu itu pada Disember 2020, Kementerian Luar Negeri telah bekerjasama rapat dengan Petronas termasuk melalui Kedutaan Besar Malaysia di Khartoum bagi menangani isu tersebut.

“Setakat ini, kementerian telah melaksanakan beberapa usaha diplomatik, termasuk memanggil Kuasa Usaha Sudan di Kuala Lumpur (buat kali keduanya) ke Wisma Putra pagi ini bagi menyampaikan kebimbangan Malaysia.
“Kementerian akan terus memantau rapat perkembangan isu ini dengan dalam memelihara kepentingan Malaysia di Sudan,” katanya. – K! ONLINE


3 negeri termasuk Terengganu dijangka ribut petir
Oleh MOHD RASDAN AHMAD

13 Oktober 2021, 5:49 pm
PETALING JAYA – Tiga daerah di Terengganu iaitu Setiu, Kuala Nerus dan Kuala Terengganu serta Hulu Langat, Selangor dijangka alami ribut petir sehingga pukul 7 malam ini.
Jabatan Meteorologi Malaysia (MetMalaysia) berkata, daerah Jelebu, Negeri Sembilan juga diramalkan akan berlaku kejadian ribut petir menjelang malam nanti.
Manakala tiga daerah di Sarawak termasuk Serian, Mukah (Matu,Dalat dan Mukah) serta Kaping (Song dan Bukit Mabong) juga diramal bakal mengalami ribut petir. -K! ONLINE.


OSHMP25 bantu tingkat keselamatan, kesihatan di tempat kerja
Oleh LUQMAN RIDHWAN MOHAMED NOR

13 Oktober 2021, 5:18 pm
PUTRAJAYA – Pelaksanaan 7 Teras Strategik di bawah Pelan Induk Jangka Sederhana Pelan Induk Keselamatan dan Kesihatan Pekerjaan 2021-2025 (OSHMP25) penting bagi meningkatkan Indeks Kesejahteraan Rakyat Malaysia.
Perdana Menteri, Datuk Seri Ismail Sabri Yaakob berkata, tujuh teras tersebut adalah pemerkasaan keselamatan dan kesihatan pekerjaan (KKP) di sektor awam, pengukuhan amalan peraturan kendiri di tempat kerja, penggalakan pendidikan dan penyelidikan KKP serta pemerkasaan kesihatan pekerjaan.
Selain itu, menurut beliau, adalah peningkatan pematuhan KKP di sektor perusahaan kecil dan sederhana (PKS), pemantapan KKP melalui teknologi dan peningkatan KKP berkaitan jalan raya ataupun work related road safety (WRRS), sektor informal serta pekerjaan masa hadapan.
“Pelan ini akan meningkatkan tahap keselamatan dan kesihatan di tempat kerja dengan mengurangkan kadar kemalangan, kematian dan jangkitan penyakit, yang sekali gus membantu usaha kerajaan meningkatkan tahap kesejahteraan rakyat.
“Ia (pelan) dirangka setelah mengambil kira senario pekerjaan kini yang telah berubah. Hari ini, ruang rumah setiap ahli Keluarga Malaysia sudah menjadi ruang pekerjaan. Begitu juga di kafe, gerai dan restoran,” katanya ketika melancarkan OSHMP25 secara maya hari ini.
Sehubungan itu, Ismail Sabri berkata, 7 Teras Strategik yang mengamalkan budaya kerja selamat itu amat mustahak untuk dipatuhi oleh semua pihak.

Beliau berkata, kesan langsung akibat pengabaian KKP boleh menyebabkan negara mengalami kerugian sebanyak 4 peratus daripada perolehan Keluaran Dalam Negara Kasar (KDNK) setahun.
“Namun, apa yang lebih diutamakan kerajaan ialah untuk mengelakkan kehilangan nyawa ahli Keluarga Malaysia,” katanya.
Ismail Sabri berkata, pandemik Covid-19 turut memberi kesan kepada hampir semua aspek pekerjaan.
Katanya, penularan virus di tempat kerja merupakan antara risiko KKP yang menuntut kerajaan, majikan dan pekerja mengambil langkah mencegah penyebaran penyakit tersebut.
“Melangkah ke hadapan, kita perlu mengharungi persekitaran global yang dijangka semakin kompetitif akibat pandemik ini. Ia menuntut peralihan secara drastik kepada norma baharu pekerjaan, seperti bekerja dari rumah dengan peningkatan aktiviti dalam talian.
“Melihat dari sudut positif, senario baru ini sebenarnya membuka banyak peluang bagi warga pekerja. Definisi tempat kerja juga akan menjadi semakin kabur apabila pekerja tidak semestinya berada di pejabat,” katanya.
Justeru, beliau berkata, semakin ramai yang akan beroperasi dari rumah apabila kebanyakan komunikasi, mesyuarat dan transaksi kewangan dilakukan secara maya. – K! ONLINE


‘Pacak tripod, rakam sedang sembahyang’ – Zul Ariffin
Oleh MOHD. HAIKAL ISA

13 Oktober 2021, 6:15 pm
PETALING JAYA – “Saya tak pernah tanya atau persoalkan. Saya cuma cakap dapatkan rehat secukupnya.”
Demikian kata pelakon Zul Ariffin, 35, apabila ditebak tentang perhubungan dan perjalanan rohaninya bersama Ebit Lew terutama selepas pendakwah bebas popular itu dihimpit pelbagai kontroversi.
Zul yang bakal muncul dengan filem televisyen, Penunggang Agama 2 juga memahami, bahawa ramai yang sedang menantikan kebenaran untuk didedahkan namun bukan tugasnya atau orang lain untuk bercakap tentang perkara tersebut.
“Dia (Ebit Lew) sedang diuji. Tapi saya tidak berada dalam kedudukan untuk mengulas lanjut tentang apa yang berlaku.
“Bahkan, pertemuan saya dan dia diisi dengan persalaman, berborak, berkongsi ilmu, solat jemaah dan saya dengar apa yang dia nak cakap.
“Apa yang saya tahu, dia memberi layanan yang baik terhadap saya dan orang-orang yang dia temui. Perkara lain, saya tak ambil tahu,” katanya dalam temubual virtual kepada Kosmo! Online  sebentar tadi.

Dalam pada itu, bercakap tentang isu penunggang agama, satu watak yang diterjemahkan dalam naskhah arahan Syafiq Yusof itu, Zul berkata, ramai orang seperti itu dalam kehidupan sekarang.
“Saya rasa, ramai orang akan berjumpa penunggang agama sekurang-kurangnya sekali seminggu.
“Apa yang boleh saya cakap juga, orang bukan Islam, mereka tak baca al-Quran, sebaliknya, mereka (orang bukan Islam) baca perangai kita (orang Islam).
“Jadi, tunjukkanlah teladan yang baik. Jangan bersikap hipokrit. Pacak ‘tripod’ rakam tengah sembahyang, itu bukan saya. Senang cerita, jangan pergunakan agama untuk kepentingan sendiri,” ujarnya lagi.
Terdahulu, Zul mula menunjukkan perubahan lebih mendekati agama sejak akhir-akhir ini. Menerusi beberapa perkongsian dalam Instagram, dia dilihat banyak menghabiskan masa dengan aktiviti meluaskan dakwah Islam bersama Ebit Lew. – K! ONLINE


301 guru di Pahang diberi masa hingga 1 November
Oleh KHAIRULMIZAN YAHYA

13 Oktober 2021, 5:57 pm
KUANTAN – Golongan pendidik di negeri ini diberi tempoh sehingga 1 November depan untuk mengambil vaksin sebelum Jabatan Pendidikan Negeri (JPN) Pahang memutuskan tindakan seterusnya bergantung keputusan Jabatan Perkhidmatan Awam (JPA).
Pengarah Pendidikan negeri, Mohammad Rosli Abdul Rahman berkata, setakat ini program vaksinasi dalam kalangan guru di Pahang sudah mencapai 98.38 peratus membabitkan sekolah rendah dan menengah.
“Terdapat 301 orang guru masih belum menerima vaksin di negeri ini, jadi kita akan beri masa sampai 1 November baru boleh pastikan sama ada mereka itu diangap sebagai menolak vaksin dan sebagainya.
“Buat masa ini kita masih bagi ruang untuk mereka mengambil vaksin mengikut arahan daripada kementerian dan Jabatan Perkhidmatan Awam (JPA),”katanya dalam sidang akhbar selepas mesyuarat permuafakatan Polis Diraja Malaysia (PDRM) dan Jabatan Pendidikan Negeri Pahang (JPNP) siri dua di Ibu Pejabat polis Kontinjen (IPK) Pahang, di sini, hari ini.
Mesyuarat tersebut dihadiri Timbalan Ketua Polis Pahang, Datuk Mohd. Yusri Hassan Basri dan pegawai kanan kedua-dua jabatan.
Ketika diminta mengulas mengenai tindakan yang bakal dikenakan kepada guru yang menolak vaksin selepas tempoh berkenaan, Mohammad Rosli berkata, pihaknya masih menunggu pekeliling dikeluarkan JPA mengenai perkara itu.

“Buat masa ini baru ada satu kenyataan tetapi belum ada pekeliling yang tepat tentang ini, kalau pekeliling itu ada nanti kita akan ikut arahan daripada JPA seperti mana penjawat awam lain,”katanya. – K! ONLINE.


1,000 pengunjung terawal tiba di Melaka terima cenderahati
Oleh DIYANATUL ATIQAH ZAKARYA

13 Oktober 2021, 6:03 pm
MELAKA – Seramai 1,000 pengunjung terawal yang tiba di pintu masuk Melaka termasuk di Plaza Tol Ayer Keroh, Tol Simpang Ampat dan Melaka Sentral akan menerima cenderahati istimewa daripada kerajaan negeri, Jumaat ini.
Pengerusi Jawatankuasa Pelancongan, Warisan dan Kebudayaan, Datuk Muhammad Jailani Khamis berkata, saguhati berbentuk kit penjagaan kesihatan itu diberikan bersempena majlis sambutan ketibaan pelancong ke Melaka.
“Seramai 1,000 pelancong terawal yang tiba di tiga pintu masuk di negeri ini akan diberikan saguhati yang disampaikan oleh Datuk Seri Sulaiman dan saya sendiri.
“Majlis itu nanti akan diadakan di pintu masuk negeri di Plaza Tol Ayer Keroh, Tol Simpang Ampat dan Melaka Sentral,” katanya pada sidang akhbar di Pejabat Bahagian Promosi dan Pelancongan (BPP), Kota Cemerlang di sini, hari ini.
Tambahnya lagi, bagi memeriahkan majlis itu, kerajaan negeri dengan kerjasama Institut Seni Warisan Melaka (INSWA) dan Persatuan Pengkarya Seni Jalanan Malaysia akan mengadakan Pocket Show pada hari yang sama.
Katanya, Pocket Show itu akan berlangsung bermula pukul 9 malam sehingga 11 malam, diikuti dengan persembahan pada keesokan harinya pada pukul 5 petang hingga 6 petang dan 9 malam hingga 11 malam.

Jelasnya, persembahan itu diadakan di tiga buah lokasi tumpuan pelancongan iaitu di Taman Rempah, Kampung Morten dan Muara Sungai Melaka. – K!ONLINE


[KEMASKINI] Pemandu van kes kanak-kanak autisme direman tujuh hari
Oleh NOR SHAFAWATI YUP

13 Oktober 2021, 5:16 pm
SEREMBAN – Seorang pemandu van yang terlibat dalam kes kematian seorang kanak-kanak autisme, Nur Kasrena Darwisyah Mohd. Khairul, 8, yang ditemui maut selepas ditinggalkan dalam kenderaan tersebut direman tujuh hari bermula semalam.
Ketua Polis Daerah Seremban, Asisten Komisioner Mohd. Said Ibrahim berkata, perintah tahanan reman ke atas lelaki berusia 34 tahun itu dikeluarkan sehingga 18 Oktober depan bagi membantu siasatan.
Semalam pihak polis telah menahan pemandu van susulan laporan polis berhubung kematian kanak-kanak autisme, Nus Kasrena Darwisyah berusia lapan tahun yang maut selepas ditinggalkan selama tiga jam tanpa sengaja oleh suspek di hadapan rumahnya di Taman Nusari Bayu 2, Bandar Sri Sendayan di sini malam tadi.
Siasatan awal mendapati mangsa sepatutnya dihantar ke Pusat Jagaan Harian di Taman Nusari Aman oleh pemandu van tersebut.
Bagaimanapun, pemandu van pulang ke rumah tanpa menyedari mangsa masih berada di dalam kenderaannya dari pukul 2.30 hingga 5.30 petang.
Dalam pada itu, Mohd. Said berkata, urusan berkaitan hasil proses bedah siasat ke atas mangsa diserahkan kepada pihak doktor dan siasatan lanjut masih dijalankan bagi mengenalpasti punca sebenar kejadian.

Kes disiasat di bawah Seksyen 31(1)(a) Akta Kanak-kanak 2001.
Jenazah Nur Kasrena Darwisyah telah selamat dikebumikan di Tanah Perkuburan Islam Felda Sendayan pada pukul 3 petang tadi. – K! ONLINE


Ribuan dolar AS ditemui dalam tong sampah
Oleh KOSMO!

13 Oktober 2021, 5:59 pm
BEIRUT, LEBANON – Sebuah video tular di media sosial baru-baru ini kerana memaparkan sejumlah mata wang dolar Amerika Syarikat (AS) ditemui di dalam tong sampah di sebuah perkampungan di Lebanon, lapor akhbar Metro UK semalam.
Datuk Bandar Sin el Fil, Nabil Kahala mengesahkan perkara tersebut, namun memberitahu bahawa wang yang ditemui tersebut adalah palsu.
“Wang tersebut adalah palsu dan merupakan kertas kosong yang dicetak dengan imej wang kertas dan dihasilkan beribu-ribu kali dalam bentuk jalur gambar,” katanya.
Nabil berkata, beliau menerima panggilan daripada seorang individu yang memaklumkan bahawa bandar Sin el Fil ‘tenggelam’ dalam ribuan dolar.
Tong sampah yang menempatkan wang tersebut dibiarkan di sebuah kawasan tanpa pengawasan kamera.
Syarikat pengumpulan sampah telah mengosongkan bekas tersebut.

Menurut laporan, pekerja yang menjumpai ‘durian runtuh’ palsu itu bertanggungjawab berkongsi insiden itu di media sosial. – AGENSI


Litrak aktifkan Skim Penyaluran Trafik dan Laluan Kontra
13 Oktober 2021, 5:31 pm
PETALING JAYA – Lingkaran Trans Kota Sdn. Bhd. (Litrak) mengaktifkan semula Skim Penyaluran Trafik dan Laluan Kontra di beberapa lokasi utama sepanjang Lebuh Raya Damansara-Puchong (LDP) bermula Ahad lalu.
Ketua Pegawai Eksekutif Litrak, Sazally Saidi berkata, pengaktifan semula skim itu bertujuan untuk melancarkan aliran trafik di LDP.
Katanya, pertambahan trafik yang ketara sudah dijangka berikutan pengumuman dan langkah pihak kerajaan membuka semula kebanyakan sektor ekonomi di Malaysia, melalui kempen #ReopeningSafely.
“Antara kawasan yang terlibat dengan sistem penyaluran trafik ialah di Kilometer 5.2 – Kilometer 6.5, dari Bandar Utama menghala ke Taman Tun Dr. Ismail (TTDI), Kilometer 17.7 – Kilometer 16.9, dari Bandar Sunway menghala ke Persimpangan Bertingkat Motorola serta Kilometer 24.7 – Kilometer 25.2, dari Puchong Perdana menghala ke Persimpangan Puchong Intan.
“Selain itu, bagi laluan kontra pula di Kilometer 21 – Kilometer 18, dari Putrajaya / Puchong menghala ke Kelana Jaya,” katanya dalam satu kenyataan di sini hari ini.
Jelasnya, waktu operasi dijalankan bermula pukul 6.30 pagi hingga pukul 9 pagi setiap hari Isnin hingga Jumaat kecuali pada Cuti Umum.

Tambahnya, pihak Litrak telah membelanjakan hampir RM1 billion yang merangkumi pembinaan persimpangan bertingkat baru, penambahbaikan persimpangan, pelebaran laluan utama, penambahan lorong tol di plaza tol dan pelaksanaan laluan tol elektronik sepenuhnya.
“Pihak Litrak akan terus komited memastikan kelancaran aliran trafik melalui beberapa siri penambahbaikan Pelan Mitigasi Kesesakan yang dilaksanakan sejak tahun 2009 hingga sekarang,” katanya.- K! ONLINE


KPDNHEP pastikan sektor peruncitan kekal berkembang
Oleh KOSMO!

13 Oktober 2021, 5:52 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) sentiasa memastikan sektor peruncitan di negara ini terus berkembang pesat dan dapat memberi pilihan yang lebih baik kepada pengguna.
Timbalan Menterinya, Datuk Rosol Wahid berkata, kementerian turut menyedari perkembangan industri peruncitan khususnya rangkaian kedai serbaneka yang sedang berkembang dan mendapat sambutan yang sangat menggalakkan daripada pengguna khususnya golongan muda di Malaysia.
Sehubungan dengan itu katanya, KPDNHEP menyokong pelaburan yang dibuat oleh EMART24 Holdings Sdn. Bhd. sebagai syarikat tempatan untuk membawa masuk jenama kedai serbaneka yang popular dari Korea Selatan ke Malaysia.
“Langkah EMART24 Holdings Sdn. Bhd. untuk melabur dalam sektor peruncitan khususnya segmen kedai serbaneka di Malaysia menunjukkan keyakinan tinggi pelabur luar terhadap sektor peruncitan di negara ini, walaupun di sebalik suasana pandemik Covid-19 yang mencabar pada masa ini.
“Peningkatan pelabur dalam sektor ini turut membuka peluang pekerjaan kepada rakyat tempatan, sekali gus mengurangkan kadar pengangguran terutama ketika banyak syarikat dan perniagaan terkesan dengan pandemik COVID-19.
“KPDNHEP juga terus menerima maklum balas positif daripada syarikat pelabur luar lain yang berminat untuk melabur dalam sektor peruncitan di Malaysia dari semasa ke semasa,” katanya selepas merasmikan pembukaan cawangan kedar serbaneka emart24 di Bandar Sunway sini semalam.

Menurut beliau, kementerian akan terus memastikan sektor peruncitan di Malaysia kekal berdaya saing dan dapat terus menyumbang kepada peningkatan pendapatan serta pemulihan ekonomi negara pasca Covid-19 ini.
Sebagai rekod, kedai serbaneka emart24 mula dibuka di Malaysia pada 22 Jun 2021 dan cawangan emart24 Bandar Sunway di sini merupakan cawangan yang kelima dibuka.
EMART24 Holdings Sdn. Bhd. juga merancang untuk membuka tujuh (7) buah cawangan emart24 lagi pada tahun ini di sekitar Lembah Klang. – K! ONLINE.


Ya, saya failkan perceraian – Siti Saleha
Oleh MOHAMMAD SHAHEMY AZMI

13 Oktober 2021, 4:53 pm
PETALING JAYA – Tidak menunggu lama, aktres terkenal Siti Saleha akhirnya membuka mulut mengesahkan kehadirannya ke Mahkamah Rendah Syariah Klang, Selangor bagi memfailkan kes cerai ke atas suaminya, Ahmad Lufti Azhar.
Siti Saleha atau nama lengkapnya Siti Saleha Mohd. Baharum, ketika dihubungi Kosmo! memberitahu, dia cuma boleh berkongsi telah hadir ke mahkamah untuk memfailkan perceraian atas kebenaran mahkamah.
“Apa yang saya boleh cakap ialah, ya, saya failkan kes cerai dengan kebenaran mahkamah. Itu sahaja. Selanjutnya saya tidak mahu komen. Terima kasih,” jawab ringkas pelakon berusia 31 tahun itu kepada Kosmo!
Pelakon 7 Hari Mencintaiku itu bagaimanapun enggan mendedahkan secara terperinci tentang tindakan nekadnya memfailkan perceraian ke atas Ahmad Lutfi, 35, selepas empat tahun mendirikan rumah tangga.
Terdahulu, media hari ini melaporkan bahawa Siti Saleha dilihat hadir ke Mahkamah Rendah Syariah Klang untuk sebutan kes cerai ke atas suaminya.
Prosiding tersebut telah dilakukan di hadapan Hakim Syarie, Mohd. Hairuddin Ab. Rahim yang berlangsung sekitar pukul 10 pagi yang turut dihadiri Ahmad Lutfi.

Perkhabaran tersebut mengejutkan ramai pihak memandangkan kakak kepada Sam Bunkface itu jarang bercerita kisah peribadi terutama kisah perkahwinan dengan suaminya yang sebelum pernah bertugas di sebuah jabatan kerajaan itu,
Saleha bagaimanapun sering mengelak apabila diasak persoalan berhubung kejernihan hubungan perkahwinan apabila dilihat jarang berkongsi foto atau momen bersama suaminya dalam media sosial.
Kali terakhir Siti Saleha berkongsi gambar mesra bersama suami adalah pada 24 Mac tahun ini bersempena hari ulang tahun kelahirannya yang ke-35.
“It’s your birthday bubbaboo. Saya berdoa agar Allah sentiasa memberkati anda dan kabulkan semua yang anda mahukan. Saya terlalu sayangkan anda,” tulisnya dalam bahasa Inggeris.
Siti Saleha dan Ahmad Lutfi mendirikan rumah tangga pada 28 Julai 2017. Bagaimanapun perkahwinan mereka tidak dikurniakan rezeki menimang cahaya mata. – K! ONLINE


SACFS tuntut penjelasan nyahwarta HSK Bukit Cerakah
Oleh ABDUL RAZAK IDRIS

13 Oktober 2021, 4:51 pm
SHAH ALAM – Kerajaan negeri diminta memperjelaskan berhubung status nyahwarta kawasan Hutan Simpan Kekal (HSK) Bukit Cerakah di Seksyen U10 di sini yang disyaki meragukan.
Wakil Persatuan Rimba Komuniti Shah Alam (SACFS) Teckwyn Lim, ini berdasarkan kenyataan Exco Pelancongan dan Alam Sekitar negeri, Hee Loy Sian berhubung isu nyahwarta hutan yang merujuk kepada sebuah peta warta PW1443 sebagai bukti penyahwartaan.
Katanya, berdasarkan carian warta penyahwartaan kawasan tersebut tidak menemukan sebarang maklumat yang dapat mengesahkan bahawa penyahwartaan berkenaan pernah dilakukan sebelum ini.
“Sejauh yang kami faham dan tahu dari segi undang-undang perhutanan, ini (peta warta PW1443) bukan bukti kawasan-kawasan hutan di Seksyen U10 Shah Alam yang dipersoalkan itu.
“Justeru, kami menuntut penjelasan dan pertemuan meja bulat diadakan dengan pihak Exco terbabit bagi mengesahkan status nyahwarta hutan simpan yang dinyatakan beliau pada tarikh 24 September lalu,”katanya.
Sehubungan itu, beliau turut menunut agar notis pemberhentian kerja dikeluarkan pihak berkuasa di kawasan yang didakwa telah dinyahwartakan oleh kerajaan negeri agar segala kekeliruan dapat diperjelaskan sebelum terus melakukan penerokaan di kawasan tersebut.

Terdahulu Teckwyn bersama beberapa ahli SACFS mengadakan demostrasi aman sebelum menyerahkan Permohonan Temujanji Untuk Penjelasan Berkenaan Status Nyahwarta Kawasan-Kawasan Hutan di Seksyen U10 di Bangunan Setiausaha Kerajaan Negeri (SUK) di sini.
Akhbar sebelum ini melaporkan keluasan Hutan Simpan Kekal Bukit Cerakah (HSKBC) diakui berkurangan kepada kira-kira 1,298.86 hektar sejak kali pertama diwartakan sebagai hutan simpan pada 1909 yang ketika itu seluas kira-kira 9,642 hektar. -K! ONLINE


Noki K-Clique dijangkiti denggi tahap berbahaya
Oleh KOSMO!

13 Oktober 2021, 5:12 pm
PETALING JAYA – Penyanyi dan ahli kumpulan K-Clique, Noki disahkan dijangkiti denggi tahap bahaya dan kini dirawat di Hospital Shah Alam sejak pukul 4 pagi tadi.
Menurut Noki, demam denggi yang dialami telah menyerang organ dalaman membabitkan hati dan jantungnya sehingga menyebabkan dia mengalami muntah serta pening kepala.
“Kepala saya sangat pening dan mengalami muntah ketika ini.
“Saya mula demam sejak Jumaat minggu lalu. Pagi tadi keadaan saya bertambah teruk hingga perlu menerima rawatan di hospital,” katanya.
suhu badannya naik sehingga 39 darjah selsius dan bacaan platelet pula mencatatkan penurunan dari bacaan normal.
Noki menerusi satu hantaran di Instagram turut memohon doa daripada orang ramai supaya kesihatannya kembali pulih.

“Keadaan saya sekarang demam denggi tahap berbahaya. Doakan kesihatan saya. Semoga Allah SWT lindungi kita semua daripada segala penyakit,” katanya. – K! ONLINE


MPKB-BRI sedia keluar permit operasi sewa skuter elektrik
Oleh ROSALWANI CHE SOH

13 Oktober 2021, 4:32 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) sedia memberi kebenaran kepada pengusaha skuter eletrik sekiranya pihak berkenaan mematuhi peraturan yang ditetapkan pihak berkuasa tempatan itu.
Yang Dipertua MPKB-BRI, Tuan Zainal Abidin Tuan Yusuf berkata, setakat ini, tiada permohonan permit daripada pengusaha skuter elektrik untuk beroperasi di kawasan tumpuan orang awam di daerah ini.
Menurutnya, kelulusan permit operasi mengikut undang-undang kecil MPKB-BRI itu perlu diteliti terlebih dahulu agar perkhidmatan skuter elektrik itu tidak mengganggu pengguna jalan raya.
“Berdasarkan maklumat, terdapat dua pengusaha yang menjalankan perkhidmatan itu, namun mereka masih belum memohon lesen atau permit. Kita bersedia memberi kebenaran perkhidmatan itu selepas meneliti lokasi yang dicadangkan oleh mereka.
“Kita perlu memastikan tempat operasi itu tidak mengganggu pengguna jalan raya. Apa yang berlaku ketika ini adalah mereka menggunakan menggunakan kawasan tidak sesuai dan hampir dengan jalan raya,” katanya.
Beliau berkata demikian ketika ditemui pemberita selepas merasmikan Rumah Sampah Masjid Sultan Ismail Petra, Kampung Banggol di sini hari ini.

Mengulas lanjut, menurut Tuan Zainal Abidin, MPKB-BRI tidak pernah menghalang penggunaan skuter elektrik, namun ia bergantung kepada kesesuaian kawasan operasi aktiviti itu.
Tambahnya, ini kerana, MKPB-BRI menerima banyak rungutan orang awam berkaitan aktiviti itu apabila ia mengganggu lalu lintas di sekitar bandar Kota Bharu.
Sebelum ini, MPKB-BRI telah menyita sebanyak 15 buah skuter elektrik yang mengganggu lalu lintas jalan raya dalam operasi yang dijalankan di sekitar Lembah Sireh pada minggu lalu.
Berdasarkan siasatan polis, kesemua skuter elektrik itu disewa daripada seorang individu yang menjalankan perniagaan tanpa permit di kawasan tersebut.
Polis yang mengiringi anggota penguat kuasa MPKB-BRI mengambil tindakan menyita skuter-skuter itu selepas mendapati penunggangnya membawa peralatan elektrik itu bermain di atas jalan raya di sekitar bandar ini. – K! ONLINE


UPSI lonjak kedudukan dalam senarai universiti dunia
13 Oktober 2021, 5:07 pm
PETALING JAYA – Universiti Pendidikan Sultan Idris (UPSI) melangkah pada kedudukan 176-200 dunia dalam bidang pendidikan seperti diumumkan The Time Higher Education hari ini.
Naib Canselor, Profesor Datuk Dr. Md. Amin Md. Taff berkata, dia berasa gembira dan bersyukur dengan kejayaan yang dianggapnya satu pengiktirafan kepada UPSI sebagai satu universiti yang berteraskan pendidikan yang telah berusia 100 tahun.
Katanya, beliau juga mengucapkan tahniah dan berterima kasih kepada semua warga UPSI yang bekerja keras bersama-sama serta berusaha demi menggunggul satu-satunya universiti pendidikan tanah air di persada antarabangsa.
“Kejayaan ini bukan sesuatu yang mudah, kerana ia merupakan hasil pengorbanan, usaha dan kerjasama dari seluruh warga UPSI melalui ukhuwah yang dijalinkan sesama mereka.
“Diharapkan dengan pengiktirafan ini, UPSI akan terus cemerlang menyumbang dalam bidang pendidikan di peringkat kebangsaan dan antarabangsa,” katanya dalam satu kenyataan di sini hari ini.
Mengulas lanjut, Md. Amin berkata, pada tahun ini UPSI mula menggerakkan sambutan 100 tahun dan acara kemuncaknya pada 29 November 2022.

“Bersama semangat menyambut ulang tahun ke-100 UPSI yang mengambil kira zaman Sultan Idris Training College (SITC), kita berharap akan lebih banyak lagi kejayaan di capai UPSI pada tahun ini dan tahun depan,” katanya.
Dalam pada itu, Pengarah Bahagian Perancangan Korporat, Prof Madya Dr. Azmi Mohamed menganggap kejayaan UPSI menyerlahkan keterlihatan pencapaian dan peranan yang dimainkan universiti itu terutamanya dalam bidang pendidikan.
Jelasnya, inisiatif yang disumbangkan semua kakitangan dalam pelbagai sudut sangat penting sekali gus mendorong kepada kejayaan dan pencapaian yang selari dengan pelan strategik UPSI 2021-2025.- K! ONLINE


Laskar Siber Malaysia mahu SPRM siasat projek tambak laut di Melaka
Oleh MOHD. HUSNI MOHD. NOOR

13 Oktober 2021, 4:27 pm
PUTRAJAYA – Laskar Siber Malaysia tampil membuat laporan kepada Suruhanjaya Pencegahan Rasuah Malaysia (SPRM) berhubung dakwaan kononnya berlaku aktiviti rasuah membabitkan pemberian konsesi penambakan laut di Melaka.
Presiden pertubuhan bukan kerajaan (NGO) tersebut, Datuk Lokman Adam berkata, pihaknya mahu SPRM menyiasat dari segi ketelusan pemberian konsesi itu.
Beliau berkata, pihaknya mendapat maklumat bahawa, ada individu menerima habuan bagi mempengaruhi kerajaan negeri Melaka untuk menganugerahkan projek penambakan laut itu.
“Siasatan kami mendapati, projek penambakan itu dianugerahkan kepada sebuah syarikat di mana 70 peratus penguasaan sahamnya dimiliki warga asing.
“Syarikat itu didapati didaftarkan di Singapura pada 12 Jun lalu. Bahkan, lebih merisaukan syarikat itu turut memperoleh lesen pelabuhan daripada Kementerian Pengangkutan (MOT),” katanya ketika ditemui wartawan di luar bangunan SPRM di sini hari ini.
Lokman berkata, siasatan segera perlu dilakukan bagi memastikan nama baik UMNO diselamatkan sebelum individu itu dinamakan sebagai calon Pilihan Raya Negeri (PRN) Melaka tidak lama lagi.

Katanya, individu berkenaan dilihat boleh menjejaskan nama baik UMNO serta menjejaskan peluang kemenangan calon-calon dari lain dari parti berkenaan yang bersih.
Menurutnya, beliau juga melihat tindakan individu itu boleh disifatkan sebagai membuka pintu negara untuk dikuasai negara asing melalui penguasaan tanah dan pelabuhan.
“UMNO juga perlu memastikan individu bermasalah tidak dipilih sebagai calon PRN Melaka,” katanya. – K! ONLINE


Ahmad Dhani setuju Dul Jaelani ingin nikah muda
Oleh HARYATI KARIM

13 Oktober 2021, 4:24 pm
PENYANYI dan pemuzik terkenal Indonesia, Ahmad Dhani memberikan lampu hijau selepas anak bongsunya, Dul Jaelani meluahkan hasrat untuk bernikah muda.
Menurut Ahmad Dhani yang juga ahli kumpulan Dewa 19 itu, sebagai bapa dia tidak keberatan dengan kehendak anaknya itu kerana pernikahan bukanlah sesuatu yang dilarang dalam agama Islam.
Malah, jika anak-anaknya mahu mendirikan rumah tangga sebaik tamat persekolahan juga bukan satu masalah baginya.
“Saya setuju dan tidak ada masalah mahu menikah muda. Jika selepas lulus sekolah terus mahu menikah juga saya tiada masalah. Orang menikah itu halalkan?,” kata Ahmad Dhani yang juga bekas suami Maia Estianty itu.
Dul Jaelani atau nama sebenarnya Abdul Qodir Jaelani, 21, yang juga seorang penyanyi dan pelakon kini sedang hangat bercinta dengan aktres popular, Tissa Biani Azzahra yang berusia 19 tahun.
Pasangan tersebut yang turut berlakon bersama dalam sebuah filem Dear Imamku telah menjalinkan hubungan cinta selama setahun.

Terdahulu, Dul meluahkan hasrat untuk berkahwin pada usia muda melangkaui abang sulungnya, Al Ghazali. Malah, dia sempat meminta kebenaran Al Ghazali terlebih dahulu.
“Ya, Dul ada meminta izin untuk bernikah terlebih dahulu. Saya tidak kisah, mengapa saya perlu melarang?
“Namun, buat masa ini dia masih fokus pada karier. Tambahan hubungan mereka masih baharu biarlah mengenali hati budi masing-masing terlebih dahulu,” ujar Al Ghazali.
Menerusi perkahwinan pertamanya bersama penyanyi Maia Estianty, Ahmad Dhani dikurniakan tiga orang anak lelaki, Al Ghazali, 24, El Rumi, 22, dan Dul Jaelani, 21.
Mereka bagaimanapun bercerai pada 2008 selepas 12 tahun berkahwin. Ahmad Dhani kemudiannya mendirikan rumah tangga bersama Mulan Jameela dan dikurniakan dua orang anak, Safeeya Ahmad, 10, dan Muhammad Ali, 5. – K! ONLINE


Peniaga online disyaki dalang sindiket pengedaran dadah diberkas
Oleh MOHD AZLI ADLAN

13 Oktober 2021, 4:55 pm
KUALA TERENGGANU – Satu sindiket pengedaran dadah yang dipercayai didalangi seorang peniaga online berjaya ditumpaskan dalam serbuan di sebuah rumah di Kampung Paya Gucil, Bukit Tok Beng, Kuala Nerus malam tadi.
Dalam serbuan pada pukul 8.30 malam itu, polis berjaya merampas dadah jenis heroin dan aset yang disyaki dimiliki dengan menggunakan hasil dadah bernilai keseluruhan RM 381,900.00.
Ketua Polis Terengganu, Datuk Rohaimi Md. Isa berkata, siasatan awal mendapati sindiket berkenaan aktif mengedarkan dadah untuk pasaran bandar raya ini dan Kuala Nerus.
“Pemeriksaan menemui dadah jenis heroin seberat 28 gram. Polis turut merampas dua buah kenderaan dan empat motosikal.
“Serbuan sama juga berjaya menyita barangan kemas dan wang tunai berjumlah RM27,400 mengikut Akta Dadah Berbahaya (Perlucuthakkan Harta) 1988,” katanya di sini hari ini.
Sebahagian dadah, wang tunai dan barangan berharga lain yang dirampas dalam serbuan di Kampung Paya Gucil, Bukit Tok Beng, Kuala Nerus semalam.
Rohaimi berkata, polis percaya kesemua aset itu diperolehi daripada kegiatan pengedaran dadah.

Tambah beliau, ujian urin suspek berusia 43 tahun itu pula didapati negatif dan kes disiasat mengikut Seksyen 39B Akta Dadah Berbahaya 1952. – K! ONLINE


Mercedes Benz antik terbakar ketika dibaiki
Oleh ROHANA MOHD. NAWI

13 Oktober 2021, 5:01 pm
KOTA BHARU – Seorang mekanik nyaris rentung apabila sebuah kereta antik model Mercedes Benz-W123E miliknya yang sedang dibaiki tiba-tiba terbakar di sebuah bengkel di Kampung Bunut Payong di sini hari ini.
Dalam kejadian pada pukul 11.30 pagi itu, Zulkifli Mohd.Nor, 65, sedang melakukan kerja-kerja kimpalan lantai keretanya sebelum berlaku kejadian kebakaran tersebut.
Menurutnya, ketika sedang mengimpal lantai kereta, isterinya menjerit dan memaklumkan bahawa terdapat kepulan asap dari bahagian luar keretanya.
“Saya terus keluar dari kereta dan melihat api sudah marak membakar bahagian depan dan belakang. Bimbang kebakaran itu merebak terkena bengkel, saya terus menolak kereta itu ke tengah jalan.
“Saya baru membeli kereta ini dua bulan lalu pada harga RM5,000. Ada individu pernah menawar harga untuk membelinya RM10,000 semalam, namun menolak tawaran itu kerana sayang kereta ini. Saya tidak menyangka ia terbakar pula hari ini,” katanya ketika ditemui Kosmo! di bengkel itu di Bunut Payong di sini hari ini.
Menurut Zulkifli, dia bersyukur apabila sempat menyelamatkan diri dalam kebakaran itu meskipun mengalami kerugian.

Sementara itu, Ketua Operasi Pasukan Bomba dan Penyelamat Kelantan, Ab.Manah Hussin berkata, pihaknya menerima panggilan kecemasan kira-kira pukul 12.19 tengah hari sebelum bergegas ke lokasi kejadian.
Katanya, kebakaran kereta jenis Mercedes Benz-W123E itu berjaya dikawal dalam tempoh 20 minit dan kerja-kerja memadam api tamat sepenuhnya kira-kira pukul 1.10 petang. – K! ONLINE


Suspek kes samun bersiri diberkas
Oleh MUHD AFIQ AL-HAFIZ MAT YUSOF

13 Oktober 2021, 5:12 pm
GOMBAK – Polis berjaya menahan seorang lelaki yang juga suspek kes samun bersiri di kawasan Kajang pada Sabtu lalu.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya mengesahkan telah menerima aduan daripada orang awam mengenai kejadian samun bersiri di lokasi berbeza di sekitar Selayang.
“Suspek merupakan seorang lelaki warga tempatan berusia 42 tahun dan akan melakukan jenayah samun secara berseorangan di tepi jalan atau premis kedai dengan bersenjatakan sebilah pisau dan rotan.
“Suspek ini kemudiannya akan melarikan diri sebaik selesai melakukan jenayah samun dengan menaiki kenderaan pelbagai guna (MPV) jenis Toyota Vellfire,” katanya dalam satu kenyataan di sini hari ini.
Mengulas lanjut, pihaknya telah menerima tiga kes jenayah samun membabitkan suspek di sekitar Selayang.
“Kes pertama berlaku pada Rabu lalu membabitkan seorang wanita berusia 25 tahun di kawasan Selayang Capitol dengan kerugian kira-kira RM300.

“Sementara kejadian kedua berlaku pada hari yang sama membabitkan seorang lelaki tempatan berusia 34 tahun di Bandar Baru selayang. Mangsa kerugian RM2,000.
“Kejadian ketiga pula berlaku pada 7 Oktober lalu di Jalan Selayang Point membabitkan seorang lelaki tempatan berusia 43 tahun,” ujarnya.
Tambahnya, suspek yang mempunyai enam rekod jenayah lampau itu telah ditahan pada Sabtu lalu di sekitar Kajang dan polis turut merampas kenderaan MPV yang digunakan suspek.
“Hasil siasatan mendapati, polis berjaya menyelesaikan enam kes samun di sekitar daerah Gombak(3), Kajang(2) dan satu di Cheras. Kes disiasat di bawah Seksyen 392/397 Kanun Keseksaan atas kesalahan rompak bersenjata,” jelasnya. – K! ONLINE.


Rumah tangga Siti Saleha, suami di ambang perceraian?
Oleh MOHD. HAIKAL ISA

13 Oktober 2021, 4:20 pm
PETALING JAYA – Rumahtangga pelakon Siti Saleha dikatakan berdepan masalah selepas pelakon itu hadir ke Mahkamah Rendah Syariah Klang, Selangor pagi tadi bagi sebutan kes perceraiannya.
Menurut laporan media, prosiding yang dilakukan di hadapan Hakim Syarie, Mohd. Hairuddin Ab. Rahim itu berlangsung kira-kira pukul 10 pagi dan turut dihadiri suami, Ahmad Lutfi Azhar, 35.
Berita tersebut mengejutkan ramai pihak kerana Siti Saleha atau nama lengkapnya, Siti Saleha Mohd. Baharum jarang mencanang kisah peribadi terutama berkenaan perkahwinan dengan suaminya yang sebelum ini pernah berkhidmat di Jabatan Perdana Menteri itu.
Bagaimanapun, sebelum ini, pelakon drama rantaian 7 Hari Mencintaiku itu sering diasak persoalan daripada peminat apabila jarang berkongsi foto atau momen bersama suaminya dalam media sosial.
Kali terakhir  Siti Saleha, 31, berkongsi gambar mesra bersama suami adalah pada 24 Mac tahun ini bersempena hari ulang tahun kelahirannya yang ke-35.
“It’s your birthday bubbaboo. Saya berdoa agar Allah sentiasa memberkati anda dan kabulkan semua yang anda mahukan. Saya terlalu sayangkan anda,” tulisnya dalam bahasa Inggeris.

Siti Saleha dan Ahmad Lutfi mendirikan rumah tangga pada 28 Julai 2017 dan masih belum dikurniakan rezeki menimang cahaya mata.
Usaha Kosmo! Online untuk mendapatkan penjelasan lanjut daripada aktres jelita itu masih menemui jalan buntu apabila panggilan telefon dan pesanan mesej belum berbalas. – K! ONLINE


Penunggang motosikal tercampak, kereta ‘pancung lorong’
Oleh KOSMO!

13 Oktober 2021, 3:39 pm
PETALING JAYA – Tindakan seorang pemandu kereta cuba memasuki simpang dalam keadaan terburu-buru dan pada saat akhir menyebabkan seorang penunggang motosikal kemalangan dan tercampak di tepi jalan.
Aksi ‘pancung lorong’ tersebut berjaya dirakam menerusi kamera papan pemuka sebuah kenderaan sebelum ia tular di media sosial Facebook.
Menerusi sebuah video yang tular di media sosial Facebook berdurasi 25 saat itu memaparkan sebuah kereta cuba memasuki lorong di sebelah kiri jalan pada saat akhir sebelum sebuah motosikal yang gagal mengelak telah melanggar kenderaan tersebut.
Bagaimanapun, keadaan penunggang motosikal terbabit tidak dapat dipastikan namun kejadian dipercayai berlaku di Batu Pahat, Johor.
Rata-rata pengguna media sosial Facebook mengutuk tindakan pemandu kereta berkenaan yang memandu secara melulu dan menyebabkan kemalangan.
“Kenderaan yang nak membelok mesti berhenti dahulu dan pastikan selamat baru membelok. Bukan terus pancung masuk simpang. Tapi masalahnya ramai pemandu yang tak mahu berhenti dahulu terus pancung masuk simpang dengan harapan kenderaan lain beri laluan kepada mereka.

“Masalahnya pula kenderaan di jalan utama pandangan mereka akan fokus kehadapan. Mereka tak akan jangka ada kenderaan yang akan belok secara tiba-tiba,” kata @Mohd Nizam.
Sementara itu, @Puan Hafizza Ali berkata, pemandu kereta berkenaan seharusnya membuat pusingan U di tempat yang lebih selamat bukan memasuki simpang pada saat akhir.
“Pasang signal sekalipun tetap salah kalau macam itu cara dia bawak kereta, dari lorong kanan terus nk masuk simpang. Dah terlepas tu lajak jela lepas itu U turn kat tempat yang selamat, tak pasal-pasal orang lain jadi mangsa,” jelasnya.
Dalam pada itu, orang ramai turut mendoakan agar penunggang motosikal yang terbabit dalam kemalangan itu selamat dan kembali pulih.
“Kalau la penunggang motosikal itu ada anak isteri dekat rumah yang sedang tunggu kepulangan suami atau ayah mereka. Sedihnya. Semoga penunggang motosikal itu cepat sihat,” ujarnya. – K! ONLINE.


Majlis akad nikah dibenarkan di Perak mulai hari ini
Oleh SHAMSUL KAMAL AMARUDIN

13 Oktober 2021, 3:34 pm
IPOH – Jabatan Agama Islam Perak (JAIPk) membenarkan majlis akad nikah diadakan mulai hari ini selaras dengan Pelan Pemulihan Negara (PPN) Fasa 2 bagi negeri ini.
Pengarahnya, Datuk Mohd. Yusop Husin, berkata majlis itu bagaimana pun diadakan dengan beberapa prosedur kerja ditetapkan berikutan negara dan negeri ini masih belum bebas sepenuhnya daripada Covid-19.
“Prosedur itu ialah majlis boleh diadakan di tiga tempat iaitu premis swasta meliputi hotel, inap desa dan dewan serbaguna.
“Lokasi lain dibenarkan ialah di pejabat agama Islam di seluruh negeri serta Pejabat Ketua Pendaftar Perkahwinan, Perceraian dan Rujuk Orang Islam negeri Perak,” katanya dalam satu surat pekeliling yang dikeluarkan di sini hari ini.
Menurut Mohd. Yusop, jumlah kehadiran pula tidak melebihi 50 peratus kapasiti keluasan premis yang digunakan itu manakala tempoh masa majlis tidak boleh melebihi satu jam 30 minit.
Jelasnya lagi, majlis jamuan tidak dibenarkan sebaliknya makanan hanya disediakan dalam bentuk bungkusan manakala tetamu perlu patuh pada protokol kesihatan yang ditetapkan.

“Antaranya pemeriksaan suhu badan, mengimbas MySejahtera sebelum memasuki premis, penjarakan sosial, memakai pelitup muka sepanjang majlis berlangsung serta kerap membasuh tangan.
“Bagaimana pun mereka yang datang dari kawasan Perintah Kawalan Pergerakan Diperketat (PKPD), Orang Dalam Pemerhatian (PUS), dikuarantin serta individu bergejala tidak dibenarkan hadir pada majlis tersebut,” ujarnya.- K! ONLINE


Jangan cuai, matikan suis mesin penapis air
Oleh MOHD YUNUS YAKKUB

13 Oktober 2021, 3:28 pm
SHAH ALAM – Penduduk khususnya di Lembah Klang yang berdepan gangguan bekalan air disarankan agar menutup segala suis berkaitan mesin penapis bagi mengelakkan sebarang kemungkinan berlakunya litar pintas.
Pengarah Bomba dan Penyelamat Selangor, Norazam Khamis berkata, ini berikutan ketiadaan air menyebabkan mesin tersebut tidak dapat beroperasi dengan sempurna.
Katanya, langkah berjaga-jaga harus dilakukan dari segi alatan memasak mereka.
“Kita berharap masyarakat tidak cuai dalam tempoh ini kerana sesuatu proses pemadaman seperti rumah kelas satu memerlukan sehingga 3,000 liter air untuk tujuan pemadaman.
“Namun dibimbangkan sekiranya berlaku kebakaran melibatkan deretan rumah berdekatan atau setinggan yang mungkin menggunakan air yang lebih banyak,” katanya ketika dihubungi Kosmo! hari ini.
Jelas beliau, untuk sebuah kilang seperti kebakaran di Kampung Telok Gong dekat sini hari ini memerlukan 10 tangki air dengan hampir 180,000 liter air kesemuanya.

Norazam bagaimanapun menegaskan sumber bekalan air bagi kegunaan pihaknya masih mencukupi setakat ini.
Terdahulu, sebanyak 998 kawasan di tujuh wilayah di Lembah Klang dijangka akan mengalami gangguan bekalan air berjadual selama empat hari bermula hari ini.
Tujuh wilayah itu melibatkan Kuala Lumpur, Petaling, Klang/Shah Alam, Gombak, Hulu Selangor, Kuala Langat dan Kuala Selangor.
Gangguan itu ekoran pelaksanaan kerja penambahbaikan dan penyenggaraan aset kritikal yang akan menyebabkan henti tugas Loji Rawatan Air Sungai Selangor Fasa 1 (LRA SSP1). -K!ONLINE


Suami acu garpu, marah tidak dapat jumpa anak
13 Oktober 2021, 4:06 pm
AMPANG – Tindakan seorang lelaki memarahi dan memukul termasuk mengacu garpu ke arah isterinya mengundang padah selepas dia ditahan polis pada Jumaat lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku pukul 4 petang pada 8 Oktober lalu di Taman Kosas, Ampang.
“Mangsa merupakan seorang wanita berusia 31 tahun yang bekerja di sebuah pusat jagaan kanak-kanak.
“Suami mangsa telah memarahi mangsa dengan kata-kata kesat sebelum memukulnya menggunakan tangan dan kayu termasuk mengacu garpu ke arah mangsa,” katanya dalam satu kenyataan di sini hari ini.
Mengulas lanjut, suami mangsa turut menghalau mangsa keluar dari rumah tersebut.
“Mangsa telah mengalami kecederaan luka di lengan kiri dan telah mendapatkan rawatan di Hospital Universiti Kebangsaan Malaysia(HUKM).

“Punca kejadian adalah disebabkan suami mangsa yang berusia 35 tahun dan tidak bekerja itu tidak dapat berjumpa dengan empat anak mereka yang berusia lapan bulan hingga tujuh tahun kerana bimbang akan dijangkiti virus Covid-19.
“Suspek menjalani kuarantin di rumah dan atas alasan berkenaan mangsa telah menghantar anak-anak ke rumah keluarganya di sekitar Cheras,” ujarnya.
Tambahnya, suspek yang didapati positif dadah jenis methamphetamin itu telah ditangkap dan ditahan reman selama empat hari sehingga Jumaat ini.
Kes disiasat mengikut Seksyen 324 Kanun Keseksaan kerana mencederakan, Seksyen 326A kanun yang sama dan Seksyen 15(1)(a) Akta Dadah Berbahaya 1952. – K! ONLINE.


Selangor trending di Twitter
13 Oktober 2021, 4:21 pm
PETALING JAYA – Perkataan Selangor sohor kini di lama media sosial Twitter ekoran hampir kesemua penduduk di negeri itu terpaksa berdepan isu gangguan bekalan air.
Baru-baru ini, Kosmo! melaporkan, Pengurusan Air Selangor Sdn. Bhd. (Air Selangor) memaklumkan sebanyak 998 kawasan di tujuh wilayah di Lembah Klang dijangka akan mengalami gangguan bekalan air berjadual selama empat hari bermula hari ini.
Tinjauan di laman Twitter mendapati, rata-rata orang ramai meluahkan rasa kecewa dengan isu tiada bekalan air itu.
“Selangor, sebuah negeri maju, dengan indeks pembangunan yang sangat tinggi, lebuh raya yang banyak, bangunan pencakar langit yang hebat, GDP per kapita setafar dengan beberapa ekonomi di Eropah.
“Namun, (negeri Selangor) tidak ada air di tengah-tengah pandemik,” ciap Faizal Hamssin.
“Pemotongan bekalan air di negeri Selangor menyebabkan kesukaran buat golongan berpendapatan rendah.

“Ini kerana, orang kaya mempunyai tangki simpanan air yang besar yang dapat menyimpannya selama berhari-hari manakala orang miskin harus beratur dan membawa air ke rumah mereka. Ketidaksamaan air adalah nyata,” kata @Khalidkarim
Sementara itu, @hasbeemasputra berharap pihak Air Selangor meikirkan kesan kepada golongan orang kelainan upaya (OKU) serta menghidap penyakit-penyakit kronik akibat ketiadaan sumber air.
Sehingga pukul 2 petang tadi, perkataan Selangor mendapat sebanyak 15.5 ribu ciapan daripada pengguna Twitter. – K! ONLINE


Individu kejam hempas kucing ke lantai sampai mati dicari
Oleh AHMAD SHAHERMAN SHAMSURI

13 Oktober 2021, 3:55 pm
PETALING JAYA – Zalim, kejam dan tidak berperikemanusiaan.
Itu antara luahan pengguna laman sosial apabila melihat klip video yang memaparkan aksi seorang individu menghempas seekor kucing ke lantai kaki lima yang berjaya di rakam televisyen litar tertutup (CCTV) sebuah premis.
Lebih menyayat hati, aksi individu kejam itu dilakukan secara berulang sehingga haiwan tersebut menemui ajal.
Menurut Persatuan Haiwan Malaysia (Animal Malaysia), klip video itu di rakam CCTV sebuah premis perniagaan berhampiran Pusat Perdagangan Antarabangsa Melaka (MITC), Melaka kira-kira pukul 6.40 pagi tadi.
Animal Malaysia berkata, menerusi rakaman berdurasi 49 saat itu, kelihatan seekor kucing sedang nyenyak tidur di hadapan sebuah premis deretan kedai.
“Kemudian, seorang individu disyaki sedang berjoging mengangkat kucing tersebut lalu menghempas ke lantai beberapa kali.

“Pengadu yang membekalkan rakaman CCTV mendakwa tidak mengenali pelaku dan merayu mana-mana penduduk di sekitar kawasan Ayer Keroh Heights untuk mengesan pesalah tersebut,” katanya di laman Facebook hari ini.
Tambah Animal Malaysia, maklumat berkenaan boleh disalurkan kepada Hotline jenayah haiwan ditalian WhatsApp 010-5394749 atau ke laman web www.animalmalaysia.com/report-animal-crime.
Susulan perkongsian itu, rata-rata pengguna Facebook mengecam tindakan individu terbabit yang telah menganiaya haiwan dengan cara yang kejam dan zalim.
“Zalim, kejam dan tidak berhati perut, semoga perbuatan individu itu dibalas dengan balasan setimpal,” tulis Mohd Noor JK.
Turut meninggalkan komen adalah seorang lagi pengguna dikenali sebagai Yue Kamariah.
“Apa salah kucing tu sampai mati kucing tu dihempas, dasar manusia tidak ada hati dan perasaan, tunggu balasan selepas ini,”tegasnya.-K! ONLINE


Lari tinggalkan 2,300 botol cecair vape
Oleh YATIMIN ABDULLAH

13 Oktober 2021, 3:19 pm
RANTAU PANJANG – Cubaan sekumpulan lelaki menyeludup 2,300 botol cecair vape ke negara jiran gagal apabila kegiatan mereka itu dikesan anggota Batalion 7 Pasukan Gerakan Am (PGA) di pangkalan haram Tebu di sini pagi tadi.
Dalam serbuan pada pukul 4 pagi itu, penyeludup berkenaan meninggalkan cecair vape bernilai RM230,000 di situ sebelum lari ke negara jiran.
Pegawai Pemerintah Batalion 7 PGA, Superintendan Azhari Nusi berkata, anggota PGA melihat sekumpulan lelaki sedang memunggah kotak ke dalam bot di pangkalan haram itu semasa menjalankan rondaan rutin menggunakan motosikal.
Menurutnya, menyedari kehadiran anggota PGA, mereka terus menaiki bot dan menyeberang Sungai Golok ke negara jiran.
“Pemeriksaan di kawasan sekitar telah menjumpai kotak-kotak yang mengandungi pelbagai jenis cecair vape.
“Siasatan awal mendapati kesemua barangan itu dikumpul dalam kuantiti yang kecil sebelum diseludup. Selain itu, cecair vape mempunyai permintaan tinggi di negara jiran mendorong mereka berani untuk menyeludup barangan itu,”katanya dalam satu kenyataan di sini hari ini.

Menurut Azhari, kesemua cecair vape itu dibawa ke Kompeni Taktikal PGA, Taman Bakti di sini dan akan diserahkan kepada pihak Kementerian Kesihatan untuk tindakan lanjut.
Tambahnya, kes disiasat mengikut Seksyen 13 (a) Akta Racun 1952.-K! ONLINE


Rentas daerah di Sabah bermula esok, rentas negeri 1 November
Oleh AHMAD SHAHERMAN SHAMSURI

13 Oktober 2021, 3:51 pm
PETALING JAYA – Bermula esok semua penduduk di negeri Sabah dibenarkan untuk melakukan perjalanan rentas daerah, manakala bagi rentas negeri akan bermula 1 November depan.
Ketua Menteri Sabah, Datuk Seri Hajiji Noor berkata, keputusan itu dibuat selepas pihaknya berpuas hati dengan laporan peratus vaksinasi lengkap di Sabah yang telah melebihi 70 peratus sejak kelmarin.
“Selaras dengan itu, kerajaan negeri bersetuju supaya rentas daerah dibenarkan di Sabah mulai 14 Oktober dengan beberapa syarat.
“Antara syarat itu adalah individu telah lengkap divaksin, remaja berusia 12 tahun hingga 18 tahun yang sudah menerima sekurang-kurangnya satu dos vaksin serta kanak-kanak di bawah 12 tahun ditemani oleh ibu bapa yang telah lengkap divaksin,” katanya dalam satu kenyataan di sini hari ini.
Sementara itu, bagi aktiviti rentas negeri pula, Hajiji berkata, kebenaran itu akan berkuatkuasa bermula 1 November depan.
Jelas beliau, kemasukkan ke Sabah bagi aktiviti rentas negeri meliputi lawatan sosial dan pelancongan dibenarkan dengan syarat ditetapkan.

“Pertama, individu telah lengkap divaksin, perlu menjalani ujian Covid-19 RT-PCR atau RTK-Antigen (Swab/Saliva) dalam tempoh tiga hari sebelum perjalanan.
“Selain itu, kerajaan negeri juga membenarkan remaja berusia 12 tahun hingga 18 tahun yang sudah menerima sekurang-kurangnya satu dos vaksin serta kanak-kanak di bawah 12 tahun ditemani oleh ibu bapa yang telah lengkap divaksin,”ujarnya.-K! ONLINE


[KEMASKINI] Bakar rumah: Suspek minta wang untuk beli telefon
Oleh MOHD YUNUS YAKKUB

13 Oktober 2021, 4:13 pm
KLANG – Tindakan seorang lelaki membakar rumah keluarga di Jalan Iskandar, Kampung Bukit Kapar lebih kepada masalah keluarga berhubung wang.
Ketua Polis Daerah Klang Utara, Asisten Komisioner S. Vijaya Rao berkata, wang yang diminta oleh suspek adalah demi kegunaan harian selepas keluar daripada penjara akibat kesalahan dadah.
Difahamkan wang tersebut adalah bagi membeli telefon bimbit.
“Hasil ujian air kencing suspek mendapati negatif. Kita sedang melengkapkan kertas siasatan sebelum diserahkan kepada pihak pendakwaan untuk tindakan lanjut.
“Kes disiasat mengikut Seksyen 435 Kanun Keseksaan,” katanya ketika dihubungi Kosmo! hari ini.
Kosmo! difahamkan suspek adalah seorang duda dan tidak mempunyai sebarang anak hasil perkahwinan sebelum ini.

Kosmo! semalam melaporkan, seorang bekas banduan yang baharu seminggu keluar daripada penjara tergamak membakar rumah keluarganya di Jalan Iskandar, Kampung Bukit Kapar di sini selepas berang apabila tidak diberikan wang kelmarin. -K! ONLINE


Lelaki mati tergantung di siling dapur
Oleh ZAKKINA WATI AHMAD TARMIZI

14 Oktober 2021, 8:22 pm
SEREMBAN – Seorang lelaki ditemui mati selepas dipercayai menggantung dirinya pada siling ruangan dapur di sebuah rumah tidak bernombor di Kampung Jerangkang, Labu di sini hari ini.
Ketua Polis Daerah Nilai, Superitenden Mohd. Fazley Ab. Rahman berkata, Pusat Kawalan Kontinjen Negeri Sembilan telah menerima panggilan telefon daripada MERS 999 yang memaklumkan telah menemui seorang lelaki menggantung diri di lokasi pada pukul 8 pagi.
“Sepasukan polis daripada Balai Polis Nilai telah pergi ke tempat kejadian dan mendapati seorang lelaki berumur lingkungan 30-an tergantung pada siling ruangan dapur di sebuah rumah tidak bernombor yang disyaki telah membunuh diri.
“Hasil siasatan lanjut ke atas tubuh badan si mati mendapati telah mula mereput dan bengkak dipercayai telah meninggal dunia lebih 48 jam,” ujarnya dalam kenyataan hari ini.
Menurutnya, kematian mangsa telah disahkan oleh pegawai kesihatan daripada Hospital Tuanku Ja’afar (HTJ) Seremban.
Katanya, bedah siasat akan dijalankan esok bagi mengenal pasti punca kematian mangsa.

Orang ramai yang mempunyai maklumat berhubung kes ini boleh terus menghubungi Bilik Gerakan IPD Nilai di talian 06790 4389 atau hadir ke balai polis yang berdekatan. -K! ONLINE


Kakitangan RTM maut kereta bertembung
Oleh ZAKKINA WATI AHMAD TARMIZI

14 Oktober 2021, 10:28 pm
SEREMBAN – Seorang penolong akauntan Jabatan Penyiaran Negeri Sembilan maut selepas kereta yang dipandunya dipercayai bertembung dengan sebuah kereta lain dalam kejadian di Jalan Seremban-Kuala Pilah dekat Bukit Putus, hari ini.
Mangsa , Nurul Hayati Mohammad, 44, meninggal dunia di tempat kejadian dalam nahas kira-kira pukul 6.23 petang itu.
Pegawai Operasi Balai Bomba dan Penyelamat Senawang, Pegawai Bomba Kanan II, Rudi Hartono Mohd. Yasin berkata, pihaknya menerima panggilan pada pukul 6.36 petang.
“Sejurus tiba di tempat kejadian didapati kemalangan melibatkan dua buah kereta iaitu Perodua Axia dari arah Kuala Pilah dan Perodua Myvi dari arah Seremban ke Kuala Pilah.
“Pemandu Perodua Myvi tersepit di tempat duduk dan kita mengambil masa 10 minit bagi mengeluarkannya,” katanya.
Menurutnya, wanita berumur 40-an yang memandu Perodua Axia hanya cedera ringan termasuk seorang kanak-kanak perempuan berusia tiga tahun yang patah kaki.

Sementara itu, rakan terdekat mangsa yang juga merupakan juruhebah Negeri FM, Jamilah Jamal, 46, memberitahu, mangsa tidak menunjukkan sebarang kelakuan pelik sepanjang bertugas hari ini.
“Kami hanya berbincang tentang kerja dan arwah tidak menunjukkan kelakuan pelik. Arwah merupakan seorang kakitangan yang ceria dan periang serta suka menolong orang.
“Saya tidak sangka kejadian ini berlaku kerana pada pukul 5.28 petang saya sempat berjumpa dia dan itu pertemuan terakhir dengan arwah,” katanya. -K! ONLINE


Fosil zaman prasejarah ditemui di Perlis
Oleh NUR NAZLINA NADZARI

14 Oktober 2021, 10:32 pm
PADANG BESAR – Jabatan Warisan Negara (JWN) akan mewartakan kawasan di Bukit Keteri, Chuping dekat sini sebagai tapak warisan susulan penemuan fosil tulang dan tengkorak manusia dipercayai dari zaman prasejarah.
Fosil tulang dan tengkorak manusia itu dianggarkan berusia antara 5,000 hingga 10,000 tahun.
Usaha yang sama juga akan dilakukan di Gua Semadong dekat sini berikutan penemuan lukisan dinding gua zaman proto sejarah.
Pesuruhjaya JWN, Mohd. Azmi Mohd. Yusof berkata, penemuan terbaharu itu adalah hasil daripada eksplorasi JWN, kerajaan negeri dan Persatuan Pendaki Negeri Perlis.
Katanya, perkara tersebut membuktikan Perlis pernah menjadi kawasan penempatan masyarakat prasejarah dan proto sejarah, ribuan tahun dahulu.
“Penemuan ini adalah bukti-bukti terbaharu selain bahan sejarah lain seperti candi di Lembah Bujang di Kedah serta di Kelantan.

“Lukisan di dinding Gua Semadong berbentuk haiwan seperti lembu, gajah, ular, mawas dan manusia menunjukkan ada pengaruh Hindu-Buddha yang dianggarkan sekitar abad kelima hingga ke-10 Masihi,” katanya selepas melakukan eksplorasi arkeologi di Bukit Keteri dan Gua Semadong di sini hari ini.
Mengulas mengenai proses mewartakan lokasi tersebut, proses itu bergantung kepada kerajaan negeri dan pusat. – K! ONLINE


Piala Thomas: Malaysia, Indonesia buat perhitungan
Oleh MUHAMMAD ZUHAILY BADLISHAH

14 Oktober 2021, 8:48 pm
KUALA LUMPUR – Skuad badminton kebangsaan diundi bertemu musuh tradisi, Indonesia pada aksi suku akhir Piala Thomas di Aarhus, Denmark esok.
Ia selepas Malaysia mara ke pusingan seterusnya sebagai naib juara Kumpulan D, di belakang Jepun selaku juara Kumpulan D hasil kemenangan 4-1 pada aksi terakhir peringkat kumpulan di Ceres Arena sebentar tadi.
Undian itu dilihat agak rumit memandangkan Indonesia adalah negara paling banyak menjuarai Piala Thomas sebanyak 13 kali dan sejak kali terakhir memenanginya pada edisi 2002 di Guangzhou, China.
Bagaimanapun, Malaysia tetap mempunyai peluang tersendiri kerana masih segar dengan kejayaan menewaskan Indonesia sewaktu saingan kejohanan berpasukan campuran pada Piala Sudirman di Vantaa, Finland bulan lalu.
Jika berjaya menewaskan Indonesia, Malaysia bakal menempah pertemuan dengan pemenang satu lagi aksi suku akhir antara Denmark atau India di peringkat separuh akhir pada Sabtu ini.
Dalam aksi sebentar tadi, perseorangan lelaki utama, Lee Zii Jia gagal mengulangi kecemerlangannya apabila tewas 21-15, 12-21, 21-23 kepada pemain No. 1 dunia, Kento Momota.

Beregu utama, Aaron Chia-Soh Wooi Yik juga tidak berada pada tahap terbaik apabila kalah 13-21, 13-21 di tangan Takuro Hoki-Yugo Kobayashi.
Keputusan sama turut dialami perseorangan kedua, Cheam June Wei apabila kecundang 20-22, 13-21 kepada Kanta Tsuneyama dan beregu kedua negara, Goh Sze Fei-Nur Izzuddin tewas 10-21, 16-21 terhadap Akira Koga-Yuta Watanabe.
Bagaimanapun, Leong Jun Hao menggembirakan kem negara apabila mencipta kejutan dengan menghadiahkan kemenangan sagu hati selepas menewaskan Kenta Nishimoto 21-19, 21-18. – K! ONLINE


Pekerja seks bekerja dari rumah dihalau kerana ‘bising’
Oleh KOSMO!

14 Oktober 2021, 9:00 pm
LONDON – Seorang pekerja seks yang terpaksa ‘bekerja dari rumah’ semasa perintah berkurung  pandemik Covid-19 di Britain dihalau  dari sebuah kawasan perumahan awam susulan terdapat banyak aduan daripada jiran-jiran yang mendakwa mendengar  ‘bunyi bising’ dari kediamannya, lapor akhbar New York Post semalam.
Nicola Parry, 29, dilaporkan menerima sehingga 10 pelanggan dalam satu-satu masa di rumahnya di bandar Wythenshawe, Manchester.
Berdasarkan hujah yang dikemukakan di mahkamah majistret tempatan, pelanggan Parry kerap  beratur menggunakan kereta di sepanjang blok kawasan kediaman tersebut bermula waktu pagi untuk menunggu giliran.
Operasi bekerja dari rumah itu telah menyebabkan gangguan bunyi bising kepada penduduk setempat pada setiap masa.
Menurut pendakwa raya Robin Lynch, ibu kepada seorang anak berusia enam tahun itu turut meminta  jiran  untuk menjaga anaknya ketika dia bekerja.
Polis terpaksa campur tangan apabila seorang jiran Parry yang banyak menghabiskan masa di kawasan taman rumahnya mendedahkan tentang  sebuah buku yang memaparkan senarai janji temu wanita itu.

Susulan aduan terhadap Parry daripada persatuan penduduk kejiranannya, wanita itu mengamuk dan meminta jiran-jirannya mengaku siapa yang bertanggungjawab membuat aduan tersebut.
Dalam satu kejadian lain, Parry dilaporkan berlari di tepi jalan dalam keadaan berbogel selepas dia dipukul oleh seorang pelanggannya. Insiden itu membuatkan wanita tersebut akhirnya diberkas polis.
Dalam pembelaannya, Parry memberitahu mahkamah bahawa dia lebih memilih untuk bekerja di lokasi rumah pelacuran, namun sekatan Covid-19 telah memaksanya untuk menjalankan ‘perniagaannya’ di rumah.
“Disebabkan Covid-19, Parry tidak dapat bekerja, jadi dia membuat keputusan untuk bekerja dari rumah,” kata peguam belanya,  John Mitchell.
Parry diarahkan untuk melengkapkan program pemulihan dadah selama enam bulan dan melakukan khidmat komuniti selama 12 bulan selain perlu membayar sejumlah denda dan kerosakan. – AGENSI


Anggota APM dipatuk ketika tangkap ular
Oleh NOR AINNA HAMZAH

14 Oktober 2021, 10:39 pm
TAMPIN – Seorang anggota Angkatan Pertahanan Awam Malaysia (APM) dikejarkan ke Hospital Tampin selepas dipatuk ular semasa menjalankan tugas di Jalan A’famosa, Alor Gajah dekat sini semalam.
Dalam kejadian kira-kira pukul 4.15 petang itu, mangsa, Muhammad Alif Haiqal Mohd Azabi, 21, bergegas ke lokasi kejadian bersama rakan setugas bagi menangkap reptilia berbahaya itu.
Menurut Jurucakap APM Tampin, sebaik dipatuk ular dipercayai ular tedung hitam, mangsa telah dikejarkan ke Hospital Tampin dan dirawat di Zon Merah.
“Setelah menerima rawatan, anggota berkenaan telah dipindahkan ke Hospital Tuanku Ampuan Najihah (HTAN) di Kuala Pilah oleh pihak hospital untuk pemantauan rapi.
“Susulan kejadian berkaan, anggota tersebut mengalami sedikit sesak nafas,” katanya dalam satu kenyataan di sini hari ini. -K! ONLINE


Lelaki solat di tengah jalan ‘tidak sihat’
Oleh EDDY AQMAL MOHAMED HAMIDI

14 Oktober 2021, 8:30 pm
KUALA LUMPUR- Polis mengesahkan lelaki yang sebelum ini tular selepas dirakam menunaikan solat di tengah Jalan Ipoh di sini semalam sebagai seorang pesakit mental.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, anggota JSPT yang sedang melakukan rondaan telah dimaklumkan tentang kejadian kira-kira pukul 3.35 petang dan segera bergegas ke lokasi.
“Anggota berkenaan kemudiannya mendapati terdapat seorang lelaki sedang berdiri di tengah jalan sambil melaungkan azan dan bersolat yang kemudiannya dipujuk lalu dibawa ke sebuah stesen minyak berdekatan untuk menenangkannya.
“Pemeriksaan mendapati lelaki berkenaan merupakan warga tempatan berusia dalam lingkungan 30-an dan dia juga memakai gelang putih yang menyerupai gelang hospital,” katanya dalam satu kenyataan hari ini.
Sarifudin berkata, semakan lanjut yang dilakukan mendapati, lelaki tersebut merupakan pesakit psikiatri di Hospital Selayang yang telah melarikan diri dari wad.
“Pihak Hospital Selayang yang dihubungi kemudiannya telah menghantar ambulans ke lokasi dan membawa lelaki tersebut ke hospital untuk mendapatkan rawatan selanjutnya,” ujar beliau.

Terdahulu, Kosmo! Online hari ini melaporkan seorang anggota polis trafik dirakam sedang mengawasi lalu lintas sambil seorang lelaki dilihat sedang menunaikan solat di tengah jalan raya.
Kejadian yang dirakam oleh kamera papan pemuka pengguna jalan raya itu mendapat pelbagai reaksi daripada orang ramai yang memuji tindakan anggota polis berkenaan membiarkan lelaki tersebut selesai solat terlebih dahulu sebelum mengalihkannya. – K! ONLINE


Menyamar pelanggan sebelum melarikan barang kemas
Oleh ROHANA MOHD. NAWI

14 Oktober 2021, 8:48 pm
MACHANG – Sebuah kedai emas di Bangunan Majlis Daerah Machang di sini mengalami kerugian kira-kira RM10,550 selepas seutas rantai leher dan seutas gelang tangan dilarikan seorang lelaki yang berpura-pura hendak membeli barang kemas itu semalam.
Kejadian berlaku kira-kira pukul 2.10 petang ketika seorang pekerja wanita premis itu sedang bekerja sebelum didatangi oleh suspek yang berminat untuk membeli barang kemas di premis tersebut.
Ketua Polis Daerah Machang, Deputi Suprintendan Ganti Jimmy berkata, siasatan mendapati, suspek telah meminta pekerja itu mengeluarkan seutas rantai leher jenis kikir melor seberat 29 gram yang dijual pada harga RM7,000.
Menurutnya, ketika pekerja itu meminta bantuan rakannya mengira harga semasa rantai itu, suspek telah mengarahkan wanita tersebut mengeluarkan seutas gelang tangan jenis coco seberat 14.2 gram dengan anggaran harga RM3,550.
“Selepas mengeluarkan kedua-dua barang kemas itu, suspek meminta pekerja premis berkenaan mengira harga keseluruhan kerana dia mahu membelinya.
“Ketika wanita terbabit mengira harga sambil memegang kedua-dua barang kemas itu, suspek merampas rantai dan gelang itu sebelum melarikan diri dengan sebuah motosikal jenis Honda Wave bersama seorang lagi rakannya yang sudah menunggu di luar premis,” katanya ketika dihubungi Kosmo! hari ini.

Menurut Ganti, wanita itu cuba mengejar suspek dengan bantuan orang ramai, namun gagal kerana keadaan jalan agak sesak dengan kenderaan ketika itu.
“Polis sedang mengesan suspek dalam kes itu berpandukan rakaman televisyen litar tertutup (CCTV) yang dipasang di premis tersebut. Tiada sebarang maklumat diperoleh untuk menangkap suspek setakat ini,” katanya. -K! ONLINE


Amaran ribut petir di Terengganu, Sarawak
Oleh NUR HUDA MUSA

14 Oktober 2021, 8:02 pm
PETALING JAYA – Penduduk di Terengganu dan Sarawak dinasihatkan untuk terus berwaspada susulan amaran ribut petir yang dikeluarkan Jabatan Meteorologi Malaysia (MetMalaysia) malam ini.
MetMalaysia dalam satu hantaran berkata, ribut petir berserta hujan lebat itu dijangka melanda beberapa kawasan di dua buah negeri tersebut sehingga pukul 9 malam nanti.
“Di Terengganu, keadaan itu dijangka bakal melanda daerah Besut, Setiu, Kuala Nerus dan Kuala Terengganu.
“Sementara itu, hujan lebat berserta ribut petir turut dijangka berlaku di Sri Aman, Sibu dan Kapit (Song, Kapit dan Belaga) di Sarawak sehingga pukul 9 malam ini,” katanya di sini tadi. – K! ONLINE


Isu parkir bertingkat Presint 8 dijangka selesai
Oleh AMREE AHMAD

14 Oktober 2021, 8:40 pm
PUTRAJAYA – Kemelut isu pembinaan parkir bertingkat di Blok C, Presint 8 di sini berakhir apabila Kementerian Wilayah Persekutuan sedia mengambil kira setiap masalah penduduk.
Jaminan itu disuarakan Timbalan Menterinya, Datuk Seri Jalaluddin Alias selepas sesi turun padang bertemu sendiri penduduk di kuarters berkenaan bagi mendengar masalah mereka.
Bahkan, walaupun mulanya situasi agak tegang dengan ramai berkeras membantah, namun akhirnya mereka bersetuju dan berpuas hati menerima penjelasan tuntas daripada beliau.
“Setelah mengadakan mesyuarat dengan beberapa pihak berkaitan, kita memutuskan untuk meneruskan projek ini, namun dengan mengambil kira pelbagai faktor dibangkitkan,” katanya hari ini.
Terdahulu, beliau diiringi Presiden Perbadanan Putrajaya (PPj), Datuk Muhammad Azmi Mohd. Zain bagi meninjau sendiri keadaan tapak dicadangkan dan bertemu penduduk di situ.
Beliau bahkan tekun mendengar tuntutan yang disuarakan terus oleh Pengerusi Persatuan Penduduk Blok C Fasa 4B, Bakhtiar Anuar Md. Amin dan melihat pelan cadangan pembinaan.

Mengulas lanjut, Jalaluddin berkata, sebelum projek itu dimulakan, PPj akan membina 44 petak parkir sementara dengan laluan pejalan kaki ke Blok C.
Beliau malah memberi jaminan sepanjang tempoh selama 30 bulan, tiada kerja pembinaan dibenarkan selepas pukul 6 petang dengan pematuhan akan dipantau rapi oleh pihak PPj. – K! ONLINE


Lelaki dukung teman wanita merajuk di tepi jalan
Oleh KOSMO!

14 Oktober 2021, 8:00 pm
JAKARTA – Gelagat sepasang kekasih yang bertengkar di tepi jalan mengundang tawa netizen apabila si teman wanita terpaksa didukung ke atas motosikal selepas gagal dipujuk teman lelakinya, lapor laman berita Suara.com hari ini.
Menerusi satu klip video yang tular di TikTok, gadis tersebut dirakam turun dari motosikal teman lelakinya dan berjalan kaki tanpa menghiraukan lelaki itu.
Teman lelakinya mengekori gadis tersebut dari belakang sehingga pada suatu ketika dia bertindak mendukung teman wanitanya dan meletakkannya di atas motosikal, dipercayai kerana gagal dipujuk.
Menurut individu yang merakam aksi itu, pada awalnya dia menyangka bahawa motosikal itu kehabisan minyak.
“Bagaimanapun, selepas lama memerhati, lelaki itu bertindak mengangkat teman wanitanya ke atas motosikal secara paksa selepas dia dilihat cuba memujuk gadis tersebut.
“Mungkin dia telah hilang sabar kerana pujukannya tidak berhasil,” kata keterangan pada video tersebut.

Video itu menjadi tular dan menerima lebih satu juta tontonan daripada netizen yang terhibur melihatkan aksi itu.
“Kalau ada masalah jangan dibawa di jalan raya,” komen seorang netizen. – Agensi


Beirut bertukar jadi zon perang
Oleh KOSMO!

14 Oktober 2021, 7:51 pm
BEIRUT – Kerahan kereta kebal dan pertempuran senjata api menjadikan ibu kota Lebanon, Beirut medan perang hari ini selepas demonstrasi anjuran parti politik Syiah terhadap ketua penyiasat insiden letupan dahsyat di pelabuhan Beirut tahun lalu bertukar ganas.
Bunyi tembakan kedengaran ketika ambulans bergegas mengambil mangsa yang cedera di beberapa jalan lengang, tidak jauh dari Istana Keadilan di mana beratus-ratus penunjuk perasaan berpakaian serba hitam berkumpul untuk menuntut supaya ketua penyiasat berkenaan, Tarek Bitar dipecat.
Beliau menjadi perhatian parti Hezbollah dan Amal kerana mendesak sebilangan pemimpin kanan negara itu dipecat berhubung insiden letupan tersebut.
Menurut beberapa pegawai perubatan, sekurang-kurangnya tiga orang terbunuh dan 20 yang lain cedera akibat terkena tembakan.
Seorang wartawan  agensi berita AFP mendengar beberapa bunyi letupan kuat di kawasan tersebut dipercayai  berpunca daripada bedilan artileri.
“Saya bersama sepupu dan ibu saudara saya. Kami bersembunyi di ruang seluas 2 meter persegi di antara beberapa bilik kerana kami takutkan peluru sesat,” kata Bissan al-Fakih yang tinggal cuma  beberapa ratus meter dari zon pertempuran.

Sementara itu, tentera Lebanon melaporkan bunyi tembakan senjata api di Tayouneh-Badaro iaitu kawasan penempatan Syiah di pinggir Beirut.
“Tentera bergegas untuk menutup kawasan itu dan mengamankan kejiranan-kejiranan di sana. Askar-askar  memulakan rondaan termasuk operasi mencari dan menahan penembak,” kata tentera Lebanon.
Tentera Lebanon memberi amaran akan melepaskan tembakan terhadap sesiapa yang menembak menggunakan peluru hidup dan meminta orang awam mengosongkan kawasan itu.
“Pejuang-pejuang Hezbollah keluar ke jalan-jalan raya yang akan mencetuskan pertempuran besar dan memporak-perandakan negara ini,” kata penganalisis politik, Karim Bitar. – AFP


Wanita pecahkan cermin trak suami kerana curang
Oleh KOSMO!

14 Oktober 2021, 7:00 pm
JAKARTA – Seorang wanita yang mendapat tahu mengenai kisah kecurangan suaminya bertindak memecahkan cermin trak milik lelaki itu, lapor laman berita Suara.com hari ini.
Menerusi satu klip video yang tular di Instagram, wanita tersebut dikatakan meluahkan rasa kecewa dan marah dengan cara merosakkan barang-barang milik suaminya.
Turut kelihatan ialah seorang gadis lain yang cuba menenangkan wanita berkenaan, namun usahanya gagal.
“Seorang isteri sanggup melalui beribu-ribu rintangan walau sesukar manapun, namun tidak dengan kecurangan,” kata keterangan pada video tersebut.
Video itu menerima tontonan lebih 89,930 kali dan dibanjiri dengan komen-komen daripada netizen yang menyuarakan pendapat masing-masing.
“Apa juga dapat dimaafkan kecuali pengkhianatan,” kata seorang netizen.

“Ajar dia cukup-cukup. Biar dia tahu apa perasaannya hati yang sedang panas,” komen seorang lagi. – Agensi


Netizen berbalah dengan ‘admin’ KWSP
Oleh NUR HUDA MUSA

14 Oktober 2021, 7:02 pm
PETALING JAYA – Laman Facebook rasmi Kumpulan Wang Simpanan Pekerja (KWSP) hari ini ‘meriah’ dengan perdebatan pengguna media sosial berkenaan satu hantaran KWSP berkenaan hutang.
Hantaran yang dibuat pada 11 Oktober itu memaparkan berkenaan perbezaan antara hutang buruk dan hutang baik untuk pengurusan kewangan yang lebih baik.
Bagaimanapun, rata-rata pengguna media sosial tidak bersetuju dengan salah satu ciri-ciri hutang buruk iaitu pinjaman kereta seperti yang dinyatakan dalam hantaran itu.
“Kenderaan sekarang bukan dalam kategori buruk. Itu adalah keperluan yang kita perlukan untuk mencari rezeki dan gunakan sebagai pengangkutan untuk pergerakan ke mana-mana sahaja,” kata Darell.
Hantaran yang dimuat naik KWSP berkenaan hutang pada 11 Oktober lalu.
“Lawak betul KWSP, pinjaman kereta dia kata hutang buruk. Jadi, staff KWSP tidak guna kereta ke?,” soal Rizqi.
“Kenderaan itu keperluan, untuk kerja dan balik kampung. Apa yang hutang buruknya?,” soal lagi seorang pengguna, Syed Nahar.

Bagaimanapun, setiap persoalan yang diajukan itu dibalas oleh pihak pentadbir Facebook KWSP yang menjelaskan bahawa pinjaman kereta boleh menjadi buruk sekiranya pencarum tidak merancang kewangan dengan baik.
“Untuk sesetengah individu, memiliki kenderaan adalah keperluan kepada mereka sekeluarga dapat bergerak dari satu destinasi ke destinasi yang lain.
“Namun, anda perlu lihat pendapatan anda dan harga kenderaan yang dibeli sama ada ia mampu milik atau ia akan menjadi komitmen hutang yang tinggi setiap bulan,” jelasnya.
Penjelasan KWSP itu juga dilihat disokong ramai dan rata-rata pengguna lain turut menasihatkan agar pihak yang mengecam tidak terburu-buru meninggalkan komen. – K! ONLINE


17 kluster baharu dilaporkan
Oleh SITI A'ISYAH SUKAIMI

14 Oktober 2021, 7:17 pm
PUTRAJAYA – Sebanyak 17 kluster baharu dikenal pasti, iaitu antara penyumbang kepada 8,084 kes harian negara yang dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sembilan daripadanya merupakan kluster tempat kerja, empat kluster komuniti, tiga kluster kumpulan berisiko tinggi dan satu kluster institusi pendidikan swasta berdaftar di bawah Kementerian Pendidikan.
“Daripada jumlah kes harian yang dilaporkan hari ini, 21 kes adalah kes import, manakala keseluruhan kes positif Covid-19 sebanyak 2,369,613 kes.
“Selain itu, 133 kes (1.6 peratus) adalah kategori tiga, empat dan lima serta 7,951 kes (98.4 peratus) kategori satu dan dua,” katanya dalam satu kenyataan akhbar di sini hari ini.
Dalam pada itu, beliau berkata, angka sembuh masih melepasi kes harian dengan 12,456 kes menjadikan jumlah kes pulih daripada Covid-19 sebanyak 2,240,345 kes.
“Sebanyak 702 kes sedang dirawat di Unit Rawatan Rapi (ICU) dan 367 kes memerlukan bantuan pernafasan,” ujarnya. -K!ONLINE


KKM naik taraf perkhidmatan CAC
Oleh SITI A'ISYAH SUKAIMI

14 Oktober 2021, 7:48 pm
PUTRAJAYA – Kementerian Kesihatan (KKM) sedang menaik taraf perkhidmatan Pusat Penilaian Covid-19 (CAC) sebagai persediaan ke arah fasa endemik melibatkan beberapa fungsi baharu yang akan dilaksanakan secara berperingkat.
Ketua Pengarah Kesihatan, Tan Sri Dr. Noor Hisham Abdullah berkata, ini bagi memperluaskan kebolehcapaian CAC kepada lebih ramai pesakit Covid-19 dan mereka yang disyaki dijangkiti Covid-19.
Menurutnya, antara inisiatif dilakukan ialah penambahbaikan penilaian kes Covid-19 di fasiliti kesihatan primer iaitu sebagai persediaan mengendalikan kes Covid-19 di klinik kesihatan, amalan kawalan infeksi yang baik akan sentiasa dipastikan bagi mengurangkan risiko jangkitan silang.
“Selain itu, pemantauan kes Covid-19 oleh pengamal perubatan swasta (CAC GP) dan sehingga 9 Oktober lalu, sejumlah 19,732 kes dipantau oleh CAC GP manakala, kini terdapat 1,149 CAC GP diwartakan di seluruh negara dengan 81 CAC GP aktif menyediakan perkhidmatan pemantauan kes yang sedang menjalani isolasi di rumah.
“Inisiatif lain ialah penubuhan CAC Swasta (CACS) oleh pengamal perubatan swasta iaitu alternatif bagi pesakit kategori satu dan dua (tidak bergejala atau bergejala ringan) yang menjalani pemantauan di rumah,” katanya dalam satu kenyataan akhbar di sini hari ini.
Beliau berkata, CACS mengunakan fasiliti selain yang didaftarkan di bawah Akta Kemudahan dan Perkhidmatan Jagaan Kesihatan Swasta 1998 [Akta 586] dan ini memberi peluang bagi perkhidmatan pemantauan di rumah atau tempat kediaman pesakit Covid-19 secara lebih tertumpu dan tidak menjalankan perkhidmatan pesakit luar yang lain.

Tambah beliau, inisiatif seterusnya ialah perluasan CAC Maya (Virtual CAC) ke seluruh negara mulai September lalu iaitu individu positif tidak bergejala dan bukan golongan berisiko tinggi tidak perlu hadir ke CAC sebaliknya, membuat pemantauan kendiri dan melaporkan status kesihatan menggunakan aplikasi MySejahtera.
Ujarnya lagi, bagi perkhidmatan Automated Voice Recording (robocall) pula, individu yang melaporkan gejala, khususnya tanda-tanda amaran seperti demam, kesukaran bernafas, letih lesu berpanjangan dan sakit dada akan menerima SMS dan panggilan Automated Voice Recording (robocall) yang meminta mereka pergi ke fasiliti kesihatan terdekat untuk pemeriksaan lanjut. -K!ONLINE


Sha’ari antara individu awal suntik dos penggalak
Oleh ISKANDAR SHAH MOHAMED

14 Oktober 2021, 7:42 pm
SHAH ALAM – Pengarah Kesihatan Selangor, Datuk Dr. Sha’ari Ngadiman menjadi antara individu terawal menerima suntikan dos penggalak vaksin Covid-19 di negeri ini.
Jabatan Kesihatan Negeri Selangor (JKNS) dalam kenyataan memaklumkan pihaknya menyahut baik seruan Menteri
Kesihatan, Khairy Jamaluddin dengan pemberian dos berkenaan.
“Susulan itu, Pengarah Kesihatan negeri (Sha’ari) antara penerima awal suntikan penggalak tersebut.
Sha’ari ketika menerima suntikan dos penggalak vaksin Covid-19.
“Ia kemudian disusuli seramai 29 anggota petugas kesihatan lain di Hospital Shah Alam,” katanya.
Tambah kenyataan itu, dos penggalak itu bagi memastikan perlindungan yang lebih optimum kepada Covid-19.
“Ia selaras dengan penyusutan perlindungan vaksin terutama bagi golongan berisiko tinggi,” ujarnya.

Semalam, Kementerian Kesihatan (KKM) memulakan proses dos penggalak kepada warga emas berusia 60 tahun dan ke atas serta anggota barisan hadapan yang menerima dos lengkap sekurang-kurangnya enam bulan lalu.
Pemberian dos penggalak dilakukan secara sukarela dan percuma di bawah Program Imunisasi Covid-19 Kebangsaan (PICK) bagi memastikan tempoh perlindungan optimum diperoleh penerima vaksin di negara ini.
Ia melibatkan penerima dos lengkap vaksin Comirnaty keluaran syarikat Pfizer BioNTech dahulu iaitu individu tersebut akan menerima vaksin sama. -K!ONLINE


4,000 permit niaga buat rakyat Selangor terjejas
Oleh ABDUL RAZAK IDRIS

14 Oktober 2021, 7:10 pm
SHAH ALAM – Kerajaan negeri memberi 4,000 permit berniaga sementara kepada rakyat negeri ini yang terkesan akibat pandemik Covid-19, tahun ini.
Menteri Besar, Datuk Seri Amirudin Shari berkata, pihaknya memahami situasi rakyat yang kehilangan punca pendapatan kesan daripada Perintah Kawalan Pergerakan (PKP) bagi mengekang pandemik Covid-19 oleh Majlis Keselamatan Negara (MKN).
“Tahun lalu sahaja kita telah mengeluarkan 3,000 permit berniaga sementara kepada rakyat negeri ini.
“Kita memahami ramai yang kehilangan kerja kerana pandemik. Setakat ini kita bagi mereka permit berniaga setahun,” katanya kepada pemberita selepas melancarkan program Pembangunan Usahawan @ Shah Alam di Wisma Majlis Bandaraya Shah Alam (MBSA) hari ini.
Amirudin menjelaskan beberapa inisiatif tertentu akan diperkenalkan kepada peniaga atau penjaja seperti bantuan geran awal, latihan dan pemberdayaan kepakaran.
Tambah beliau, ruang perniagaan yang kondusif kepada para peniaga turut disediakan seperti di Pasar Moden Sri Muda Seksyen 25, Laman Niaga Seksyen U10, Pasar Moden Seksyen 6 dan beberapa gerai di Seksyen U6 dan U20. -K!ONLINE


Rodok kemaluan isteri dengan botol susu
Oleh OTHMAN YAHAYA

14 Oktober 2021, 7:57 pm
SUNGAI PETANI – Seorang lelaki yang didakwa merogol anak kandung sendiri selain tergamak menyeksa isterinya ketika melakukan hubungan seks ditahan polis, semalam.
Perbuatan terkutuk suspek berusia 40 tahun dan tidak bekerja itu terbongkar selepas isterinya berusia 35 tahun membuat laporan polis.
Ketua Polis Daerah Kuala Muda, Asisten Komisioner Adzli Abu Shah berkata, isteri suspek menemui anak saudaranya di Alor Setar dekat sini bagi meminta bantuan untuk membuat laporan polis.
“Isteri mangsa memaklumkan anak perempuannya yang berusia 16 tahun dirogol suspek.
“Mangsa sebelum ini tidak mahu menghebohkan kejadian itu kerana bimbang dipukul suspek yang panas baran,” katanya di sini hari ini.
Menurutnya, pasangan terbabit mempunyai enam anak dan kejadian rogol membabitkan salah seorang anak perempuan mereka itu berlaku sejak Disember tahun lalu dengan kejadian terakhir pada Jun lalu.

“Remaja itu yang juga pelajar cemerlang didakwa dirogol bapa kandungnya ketika isterinya keluar bekerja atau sedang tidur.
“Sejak itu, mangsa mendakwa dirogol sebanyak enam kali dengan kejadian terakhir berlaku pada petang Jun lalu,” ujarnya.
Menurutnya, isteri mangsa pula mendakwa suaminya kerap memasukkan botol serta objek keras yang tidak diketahui dalam kemaluannya ketika melakukan hubungan seks sejak tiga tahun lalu selepas kelahiran anak bongsu.
Katanya, susulan daripada laporan dua beranak itu, suspek ditahan semalam dan hasil siasatan awal suspek mengaku melakukan perbuatan terkutuk itu terhadap isteri serta anaknya.
Tambahnya, suspek didapati bebas daripada pengaruh dadah dan kini direman selama tujuh hari untuk membantu siasatan berhubung dua kejadian berkenaan. – K! ONLINE


Polis serbu Felda, tahan 136 penagih dadah
Oleh KHAIRULMIZAN YAHYA

14 Oktober 2021, 7:26 pm
KUANTAN – Polis berjaya merampas pelbagai jenis dadah bernilai RM105,000 dan menahan 136 individu dalam operasi selama tiga hari sekitar Felda di daerah Rompin yang berakhir semalam.
Ketua Jabatan Siasatan Jenayah Narkotik (JSJN) Pahang, Superintendan Mohd. Azam Ab. Razak berkata, kesemua individu berusa 19 hingga 60 tahun itu ditahan dalam serbuan di lima kawasan yang dikenal pasti menjadi ‘port’ dadah.
“Dalam operasi ini polis telah membuat serbuan di lima lokasi atau port dadah yang telah dikenal pasti di kawasan felda di daerah Rompin.
“Dalam operasi terbabit kita berjaya merampas sejumlah 1.4 kilogram dadah jenis heroin dan 66.05 gram syabu yang dianggarkan bernilai RM105,200,” katanya dalam kenyataan di sini, hari ini.
Dalam pada itu, beliau berkata pihak polis akan melakukan pemantauan dan operasi berterusan bagi membanteras aktiviti pengedaran dan penyalahgunaan dadah di negeri ini.
Katanya, orang ramai diminta memberi kerjasama kepada pihak polis dengan menyalurkan maklumat mengenai aktiviti penyalahgunaan dadah atau pengedaran dadah.

“Orang awam dinasihatkan supaya tidak terlibat dengan sebarang kegiatan berkaitan penyalahgunaan dadah kerana perbuatan sedemikian boleh dikenakan tindakan undang-undang mengikut Akta Dadah Berbahaya 1952,” ujarnya.
Maklumat mengenai sebarang kegiatan atau aktiviti berkaitan dadah boleh disalurkan ke Pusat Kawalan Komuniti Pahang di talian 09-5051999 atau 09-50512202 atau menghubung mana-mana balai polis berdekatan. -K! ONLINE


Tiga sahabat dicekup edar dadah
Oleh NOR AINNA HAMZAH

14 Oktober 2021, 6:44 pm
JEMPOL – Tiga sahabat yang baru dua bulan menjadi tokan dicekup dalam tiga serbuan berasingan di kawasan Felda Pasoh 3, di sini awal pagi tadi.
Ketua Polis Daerah Jempol, Superintenden Hoo Chang Hook berkata, turut ditemui bersama suspek warga tempatan berusia 32 hingga 35 tahun itu ialah dadah jenis heroin dan syabu.0
“Dalam serbuan ini, polis turut merampas dua buah motsikal bagi siasatan di bawah Perlucuthak Harta 1983,” katanya dalam satu kenyataan hari ini.
Beliau berkata, ujian air kencing mendapati kesemua suspek yang tidak mempunyai pekerjaan tetap itu positif morfin.
Kesemua suspek turut memiliki rekod dadah dan jenayah.
Mereka direman selama tujuh hari bagi membantu siasatan di bawah Seksyen 39B, 39A(1) dan Seksyen 15(1)(a) Akta Dadah Berbahaya (ADB) 1952. -K! ONLINE


Lelaki mabuk serang kakak ipar guna parang
Oleh IVAN AMIRUL

14 Oktober 2021, 5:44 pm
BEAUFORT – Seorang lelaki diberkas polis selepas cuba menyerang kakak iparnya menggunakan parang dalam kejadian di Kampung Menumpang, Kuala Penyu, dekat sini semalam.
Suspek berusia 34 tahun berkenaan dipercayai berada di bawah pengaruh alkohol sebelum bertindak agresif termasuklah memukul mangsa dalam kejadian sekitar pukul 8 malam itu.
Ketua Polis Daerah Beaufort, Deputi Superintendan Yusoff Zaki Mat Yaacob berkata, suspek pada awalnya dikatakan melanggar mangsa yang berusia 33 tahun ketika berada di dapur.
“Mangsa terkejut dengan tindakan suspek dan terus memberi teguran tetapi suspek bertindak memarahi dan memukulnya dengan sudu.
“Suspek kemudiannya dikatakan cuba menyerang mangsa sekali lagi namun sempat dihalang oleh ahli keluarga lain,” katanya ketika dihubungi hari ini.
Jelasnya, suspek bagaimanapun masuk semula ke dalam rumah dengan memegang sebilah parang panjang sebelum menyerang mangsa.

“Mangsa menyelamatkan diri bersama seorang anaknya dengan bersembunyi di rumah jiran sebelum polis berjaya memberkas suspek,” ujarnya.
Kes disiasat mengikut Seksyen 506 Kanun Keseksaan. -K! ONLINE


Wanita diperkosa, disamun RM200 di asrama pekerja
Oleh MOHD SYALMIZI HAMID

14 Oktober 2021, 6:20 pm
SEBERANG PERAI – Seorang pekerja wanita warga asing bukan sahaja diperkosa oleh seorang lelaki yang menceroboh ke dalam bilik asramanya, bahkan turut disamun dalam kejadian di sebuah rumah teres di Perai, dekat sini awal pagi kelmarin.
Kejadian kira-kira pukul 4 pagi itu dikatakan berlaku ketika mangsa sedang nyenyak tidur di dalam sebuah bilik yang berkunci di tingkat satu.
Ketua Polis Daerah Seberang Perai Tengah, Asisten Komisioner Shafee Abd. Samad berkata, mangsa telah dikejutkan dengan kehadiran seorang lelaki yang meletakkan satu objek tajam pada lehernya.
“Suspek kemudiannya telah merogol dan mengambil wang milik mangsa sebanyak RM200.
“Suspek disyaki masuk ke dalam rumah berkenaan dengan mengumpil pintu hadapan bilik mangsa,” katanya dalam satu kenyataan hari ini.
Menurutnya, susulan daripada laporan yang diterima, pihaknya menahan dua suspek warga tempatan kira-kira pukul 7 malam pada hari yang sama.

“Suspek yang mempunyai rekod lampau berkaitan dadah itu direman tujuh hari hingga Ahad ini bagi siasatan lanjut,” katanya.
Kes disiasat di bawah Seksyen 376 dan Seksyen 392/397 Kanun Keseksaan. – K! ONLINE


Kuala Selangor terima awal, Klang terakhir dapat air
Oleh ABDUL RAZAK IDRIS

14 Oktober 2021, 6:51 pm
SHAH ALAM – Kuala Selangor dijangka paling awal menerima agihan bekalan air paling awal berbanding kawasan lain selepas kerja-kerja pembaikan dan penyengaraan aset utama di Loji Rawatan Air (LRA) Sungai Selangor 1(SSP1).
Menteri Besar Selangor, Datuk Seri Amirudin Shari berkata, kawasan Klang atau di sekitar Andalas pula dijangka menjadi lokasi terakhir bakal menerima agihan bekalan air terawat dari LRA tersebut.
Katanya, jangkaan Pengurusan Air Selangor Sdn. Bhd ( Air Selangor ) hari ini adalah empat hingga lima peratus kawasan menerima bekalan air semula.
“Bagaimanapun, menjelang esok banyak tempat akan menerima bekalan air mungkin mencecah antara 50 hingga 60 peratus kerana kolam imbangan dan agihan itu yang penting.
“Dua kolam ini kosong dalam tempoh selama 14 jam dan jadi memerlukan hampir 12 hingga 15 jam untuk pengisian air.
“Apabila kolam imbangan sudah baik, tekanan telah sempurna semakin cepat lokaliti tertentu dapat dipulihkan ( bekalan air),” katanya ketika ditemui pemberita selepas melancarkan Program Pembangunan Usahawa[email protected] Alam di Wisma Majlis Bandaraya Shah Alam (MBSA) hari ini.

Beliau menyedari ada gangguan dan bebanan kepada masyarakat namun lebih terkawal selepas notis dua minggu telah dikemukakan selain pemakluman peringatan berhubungnya.
“Selain itu,persediaan agensi-agensi telah dibuat dan pihak Ahli Dewan Undangan Negeri (ADUN) melakukan inisiatif tertentu seperti sediakan tangki septik tambahan dan sebagainya.
“Malahan tadi lawatan saya ke kolam statik juga mendapati Air selangor meletakkan air secara konsisten,” jelasnya. -K!ONLINE


Duit Yayasan Akalbudi beli hotel dipertikai
Oleh NUZULSHAM SHAMSUDDIN

14 Oktober 2021, 6:56 pm
KUALA LUMPUR – Pihak pendakwaan dalam 47 pertuduhan membabitkan Datuk Seri Ahmad Zahid Hamidi hari ini mempersoalkan bagaimana sebuah hotel di Bali, Indonesia boleh membantu menghapuskan kemiskinan di negara ini.
Timbalan Pendakwa Raya, Datuk Raja Rozela Raja Toran ketika berhujah mengatakan sebanyak RM8,602,920 telah dikeluarkan oleh firma guaman Lewis & Co bagi tujuan pembelian hotel di Bali selepas anak perempuan Ahmad Zahid, berminat untuk melabur dalam Ri-Yaz Assets Sdn. Bhd.
Menurut saksi yang juga peguam firma guaman itu, beliau diarahkan berbuat demikian oleh tertuduh (Ahmad Zahid).
Wang RM8.6 juta itu merupakan sebahagian daripada RM17.9 juta milik Yayasan Akalbudi yang telah dipindahkan ke akaun Lewis & Co.
“Diandaikan RM17.9 juta itu diambil bagi tujuan pelaburan bagi pihak Yayasan Akalbudi, kenapa ia perlu dipindahkan dari satu akaun ke akaun yang lain yang merupakan akaun sebuah firma guaman. Jika betul pelaburan, kenapa tidak dibiarkan sahaja dalam akaun semasa Yayasan Akalbudi.
“Diandaikan dalam situasi yang indah, pembelian sebuah hotel butik di Bali adalah bagi tujuan pelaburan bagi pihak Yayasan Akalbudi tetapi bagaimana sebuah hotel di Indonesia boleh membantu mengurangkan kadar kemiskinan di Malaysia,” soal Raja Rozela.

Tambahnya, walaupun kesemua pemegang amanah dalam Yayasan Akalbudi bersetuju dengan pelaburan tersebut, ia tetap dianggap sebagai penyalahgunaan kerana Yayasan tidak diwujudkan bagi tujuan tersebut.
Ahmad Zahid, 69, didakwa atas 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit milik yayasan itu.
Prosiding hujahan di hadapan Hakim Datuk Collin Lawrence Squareh bersambung lagi Isnin ini. -K!ONLINE


TDM tubuh pasukan inkuiri siasat kes anggota bunuh diri
Oleh NOR AINNA HAMZAH

14 Oktober 2021, 5:54 pm
TAMPIN – Tentera Darat Malaysia (TDM) menubuhkan pasukan inkuiri untuk mengenal pasti beberapa aspek operasi keselamatan dan tadbir urus pasukan bagi memastikan kes membabitkan kejadian amuk anggota tentera tidak berulang.
Panglima Angkatan Tentera (ATM), Jeneral Tan Sri Affendi Buang berkata, buat masa ini pihaknya menyerahkan sepenuhnya kepada polis untuk menyiasat kejadian tembak dan bunuh diri seorang anggota daripada rejimen sempadan di Sarawak.
Menurutnya, anggota berkenaan telah menembak secara rambang di rumah mentua dan dalam masa yang sama menyebabkan kecederaan kepada ibu mentuanya sebelum mengambil tindakan membunuh diri.
“Kes berkenaan diserahkan kepada pihak polis untuk menentukan sama ada terdapat unsur jenayah atau sebaliknya. Kita tidak mahu menganggu siasatan pihak polis dan akan membuat sidang khas bagi menjawab dan menerangkan kejadian berkenaan suatu masa nanti supaya tiada salah faham serta anggapan tidak tepat kepada pihak luar.
“Sedih untuk dinyatakan bahawa kejadian itu telah berlaku, saya ambil kesempatan untuk ucap takziah kepada keluarga terbabit,” katanya kepada pemberita selepas Latihan Kuasa Tembakan 2021di Lapang Sasar Gemas, Kem Syed Sirajuddin, Gemas, di sini hari ini.
Turut hadir, Ketua Pengarah Perkhidmatan Awam (KPPA), Tan Sri Mohd Khairul Adib Abd Rahman; Ketua Setiausaha (KSU) Kementerian Pertahanan Malaysia, Datuk Sri Muez Abd Aziz dan Panglima Tentera Darat (PTD), Jen Tan Sri Datuk Zamrose Mohd Zain.

Semalam, Ketua Polis Daerah Padawan, Superintendan Abang Zainal Abidin Abang Ahmad dilaporkan berkata, masalah rumah tangga menjadi punca seorang anggota tentera mengamuk dan melepaskan beberapa das tembakan sehingga mencederakan ibu mentuanya, sebelum dia menembak mati diri sendiri.
Menurutnya, suspek yang berusia 28 tahun bertindak sedemikian kerana marah ketika sedang menyelesaikan masalah rumah tangga bersama isterinya yang mana masih dalam proses penceraian. -K! ONLINE


46 terbunuh bangunan terbakar di Taiwan
Oleh KOSMO!

14 Oktober 2021, 6:33 pm
TAIPEI – Satu kebakaran yang berlaku  semalaman hampir memusnahkan sebuah bangunan di bandar Kaohsiung, selatan Taiwan hari ini dan menyebabkan 46 orang terkorban, manakala berpuluh-puluh mangsa lain cedera, kata pihak berkuasa.
Kebakaran itu berlaku di sebuah  bangunan pelbagai guna setinggi 13 tingkat pagi tadi, demikian menurut beberapa  pegawai. Api merebak ke beberapa buah tingkat sebelum pasukan bomba dapat mengawal kebakaran.
“Kebakaran itu  menyebabkan 46 kematian manakala 41 mangsa lagi cedera,” kata jabatan bomba Kaohsiung dalam satu kenyataan kepada pemberita.
Gambar yang disiarkan oleh Agensi Berita Pusat (CNA) menunjukkan asap hitam naik ke udara  ketika anggota-anggota bomba cuba sedaya upaya untuk memadamkan api.
Menurut bomba Kaohsiung, lebih 70 jenteranya telah dikerahkan untuk mengawal api daripada merebak.
Kebanyakan kematian berlaku pada tingkat tujuh hingga 11 yang menempatkan apartmen kediaman, kata beberapa pegawai.

Lima tingkat pertama bangunan itu adalah untuk kegunaan komersial tetapi tidak berpenghuni.
Menurut seorang saksi, kira-kira 100 orang tinggal di apartmen-apartmen bangunan tersebut, manakala punca kebakaran masih disiasat. – AFP .


Pesara tentera diculik ditemui mati dibunuh
Oleh ASLIZA MUSA

14 Oktober 2021, 6:12 pm
IPOH – Mayat seorang lelaki yang juga pesara tentera ditemui dalam keadaan hampir busuk di kawasan semak di Bukit Sumpitan dekat Selama kelmarin.
Ketua Polis Perak, Datuk Mior Faridalathrash Wahid berkata, polis menerima laporan pada Isnin lalu membabitkan kes seorang lelaki dilarikan secara paksa dari rumahnya di Taman Ngah Ibrahim, Taiping.
Menurutnya, mangsa yang berusia 42 tahun itu dilarikan dua individu yang dikenalinya di hadapan rumah pada pukul 3 petang, Ahad lalu.
“Polis telah melakukan tangkapan ke atas seorang lelaki berusia 31 tahun di Taiping kelmarin dan seorang tentera berusia 34 tahun di Perlis malam tadi.
“Hasil soal-siasat, kedua-dua suspek telah membawa polis ke kawasan di Bukit Sumpitan dan menunjukkan lokasi di mana mangsa telah dibunuh pada hari kejadian,” katanya di sini hari ini.
Jelas beliau, kejadian dipercayai bermotifkan cemburu di mana mangsa dikatakan menjalin hubungan dengan isteri suspek.

Mayat mangsa telah dihantar ke Hospital Raja Permaisuri Bainun (HRPB) untuk bedah siasat bagi mengenal pasti punca kematian.
Kedua-dua suspek direman tujuh hari bermula hari ini untuk siasatan mengikut Seksyen 363 Kanun Keseksaan dan Seksyen 302 Kanun Keseksaan. -K! ONLINE


Balu tabah besarkan 4 anak kandung, 4 anak tiri
Oleh KOSMO!

14 Oktober 2021, 6:05 pm
JAKARTA – Seorang wanita menjadi perhatian pengguna media sosial apabila berkongsikan kisah hidupnya yang perlu membesarkan empat anak kandung dan empat anak tiri selepas kematian suaminya, lapor portal Wolipop hari ini.
Dewi Indri Prasiwi, mendedahkan bahawa selepas bercerai dengan suami pertamanya, dia bertemu jodoh dengan arwah suaminya selepas lelaki itu turut kematian isterinya ketika melahirkan anak.
Menurut Dewi, sebagai teman, dia sering menemani arwah suaminya menziarahi kubur arwah isterinya sehingga lelaki itu melamarnya untuk menjadi isteri dan ibu kepada anak-anaknya.
“Bagaikan disambar petir, pada 12 November 2020, kamu pergi buat selamanya dan meninggalkan saya. Sekarang, saya merindui kamu dan hanya mampu berdoa serta mengucup batu nisanmu,” kata wanita itu dalam klip video yang dimuat naik di TikTok.
Tambah Dewi, dia pasrah menerima ketentuan takdir dan ikhlas meneruskan hidup dengan membesarkan empat orang anak kandung dan empat anak tirinya.
“Sekarang, saya bersendirian bersama satu tanggungjawab luar biasa. Mereka semua ialah anak-anak yang hebat dan menguatkan semangat saya agar sentiasa mengingati semua nasihat yang pernah kamu berikan.

“Walaupun mereka (anak tiri) bukanlah dari rahim saya sendiri, namun mereka tetap anak-anak kita,” luahnya.
Video tersebut menjadi tular dengan ramai netizen melahirkan rasa kagum akan semangat dan ketabahan yang ditunjukkan Dewi.
“Kamu seorang wanita hebat yang dipilih Allah. Semoga rezeki kamu diperluaskan kerana telah membesarkan anak-anak yatim piatu,” kata seorang netizen. – Agensi


Petugas JKNK penerima terawal dos penggalak di Kelantan
Oleh ROSLIZA MOHAMED

14 Oktober 2021, 6:01 pm
KOTA BHARU – Seramai 20,000 petugas Jabatan Kesihatan Negeri Kelantan (JKNK) yang merupakan petugas barisan hadapan di negeri ini akan menerima dos penggalak (booster dose) vaksin Covid-19, bermula hari ini.
Pengarah JKNK, Datuk Dr. Zaini Hussin berkata, petugas JKNK yang terdiri daripada doktor dan jururawat menjadi petugas terawal yang menerima dos penggalak daripada jumlah keseluruhan petugas barisan hadapan di negeri ini iaitu kira-kira 190,000 orang.
Menurutnya, selain petugas barisan hadapan, golongan mempunyai sejarah komorbid seperti penyakit kronik, obesiti atau hamil turut akan menerima dos penggalak pada peringkat awal.
“Suntikan dos penggalak vaksin Covid-19 di negeri mula diberikan kepada petugas JKNK dan barisan hadapan di negeri ini apabila mereka menerima suntikan Pfizer.
“Peratusan terkini penerima dos penggalak di negeri ini masih belum diperoleh kerana ia masih dalam peringkat awal. Suntikan kepada petugas dijalankan secara berperingkat sama ada di hospital atau klinik kesihatan berdekatan manakala kaedah ‘walk-in’ untuk orang ramai kelak,” katanya.
Beliau berkata demikian ketika ditemui pemberita selepas menerima sumbangan kelengkapan peralatan pelindungan diri bernilai RM307,350 daripada Yayasan Ikhlas di Cawangan Penyakit Berjangkit JKNK di sini hari ini.

Dalam perkembangan lain, beliau berharap perantau yang pulang ke kampung halaman di negeri ini agar menjaga prosedur operasi standard (SOP) kerana kes Covid-19 di negeri ini masih mencatatkan kes empat angka.
Katanya, selain itu, kadar vaksinasi golongan dewasa di negeri ini juga masih pada kadar 79 peratus sehingga hari ini. -K! ONLINE


Pegawai polis dan rakan maut, kereta rempuh pokok
Oleh IVAN AMIRUL

14 Oktober 2021, 5:25 pm
KOTA KINABALU – Seorang pegawai polis berpangkat Asisten Superintendan (ASP) bersama rakannya maut dalam kemalangan jalan raya di Jalan Lintas, Metrotown, dekat sini awal pagi tadi.
Dalam kejadian kira-kira pukul 5.30 pagi, mangsa, Azrini @ Azrin Abu Bakar, 42, yang bertugas di Ibu Pejabat Polis Daerah (IPD) Kunak dan Dylevia Dewalter, 38, disahkan meninggal dunia sewaktu mendapatkan rawatan di Hospital Queen Elizabeth Elizebeth II (HQEII).
Pemangku Ketua Polis Daerah Kota Kinabalu, Superintendan George Abd Rakman berkata, siasatan awal mendapati kenderaan Nissan Almera dipandu wanita berkenaan dipercayai dari arah Citymall menuju ke Jalan Tuaran Bypass.
“Bagaimanapun, kemalangan dipercayai berpunca daripada kenderaan mangsa yang terbabas sendiri sebelum merempuh sebatang pokok.
“Semua mangsa dikatakan tercampak keluar daripada kenderaan terbabit sebelum ditemui di dalam parit pembahagi jalan.
“Kedua-dua mangsa kemudiannya dibawa ke Bahagian Kecemasan HQEII sebelum disahkan meninggal dunia ketika diberikan rawatan,” katanya sewaktu dihubungi hari ini.

Jelas beliau, keadaan jalan lengang ketika kejadian berlaku dan siasatan lanjut masih dijalankan.
Kes disiasat mengikut Seksyen 41(1) Akta Pengangkutan Jalan 1987. -K! ONLINE


159 janda baharu di Jember perlu perhatian
Oleh KOSMO!

14 Oktober 2021, 5:21 pm
JAKARTA – Pemangku Ketua Pejabat Pemerkasaan Wanita, Perlindungan Anak dan Perancangan Keluarga (DP3AKB) wilayah Jember, Suprihandoko, mendedahkan bahawa seramai 159 orang wanita bergelar janda baharu di wilayah itu sejak Januari lepas, lapor laman berita Suara.com hari ini.
Menurut perangkaan pihak berkuasa, golongan tersebut terdiri daripada mereka yang menjadi ketua keluarga dan memerlukan bantuan daripada pemerintah.
Hal ini kerana golongan tersebut berdepan dengan ancaman kemiskinan kerana memiliki tanggungjawab membesarkan anak-anak selepas bercerai dengan suami.
“Hal ini perlu menjadi perhatian kita semua. Semalam, petugas kami ada membuat tinjauan untuk melihat keadaan wanita-wanita tersebut sama ada mereka mempunyai kegiatan ekonomi yang produktif untuk mencari nafkah buat keluarga.
“Bayangkan, sekiranya hidup bersama suami pun belum tentu mencukupi (wang perbelanjaan), apatah lagi ketika menjadi ibu tunggal,” katanya.
Tambah Suprihandoko, pihaknya bertanggungjawab untuk melatih golongan janda dalam menceburkan diri dengan bidang yang menjadi minat mereka agar dapat menjadi sumber ekonomi keluarga.

“DP3AKB melatih mereka untuk bekerja sendiri atau bekerjasama dengan Pejabat Buruh atau Pusat Latihan Pekerjaan dan pihak swasta.
“Sementara itu, anak-anak turut mendapat hak dan perlindungan serta pendidikan yang mencukupi,” ujarnya. – Agensi